Advent első vasárnapja

Eljött az ideje, hogy meggyújtsuk az első gyertyát az adventi koszorún. Az idei ünnepkör azonban rendhagyó, különbözik a korábban megszokottaktól.

Advent a november 30-ához, azaz Szent András napjához legközelebb eső vasárnaptól számított négyhetes időszak.
Idén a december 3-ai vasárnapra esik advent első vasárnapja, ami azt jelenti, hogy éppen 24-én ér majd véget a várakozás időszaka, tehát december 24-én délelőtt még adventet ünnepeljük a templomokban, de az este már Jézus születéséről szól. Az adventi koszorú négy gyertyája Jézus eljövetelének közeledtét szimbolizálja, és mindegyiknek megvan a maga jelentése.
Az első a hitet jelképezi, Isten a megváltást elsőként ugyanis Ádámnak és Évának ajánlotta fel, így ez a hit szimbólumává vált. A katolikusoknál az első gyertya lila színű, amely a bűnbánatra utal, és azt idén december 3-án, vagyis ma gyújtjuk meg. Advent első vasárnapján a templomi terítő lila, a szertartáson a pap lila miseruhát vagy stólát visel. A családok a gyertyákat advent napján, vagy még előző este gyújtják meg.
Az advent a karácsonyra való felkészülés, azaz a nyugalom, az adakozás, a megnyugvás és meghittség időszaka. Négy héten át vasárnapról vasárnapra sorban meggyújtjuk az adventi koszorú gyertyáit, melyek a hitet, a reményt, az örömöt és a szeretetet szimbolizálják. Ebben az évben az utolsó gyertyagyújtás december 24-ére, szentestére esik. Sokan furcsállják ezt az egybeesést, ám a szenteste még nem karácsony, mert a kétnapos ünnep első napja december 25.

Advent első vasárnapja van

Ma december 3-a, vasárnap van.
Ma gyújtjuk meg az első gyertyát az adventi koszorún.
Advent a november 30-ához, vagyis Szent András napjához
legközelebb eső vasárnaptól számított 4 hetes időszak.
Idén a december 3-ai vasárnapon van advent első vasárnapja.
Ez azt jelenti, hogy éppen december 24-én lesz vége
a várakozás időszakának.
December 24-én délelőtt még adventet ünnepeljük a templomokban,
de este már Jézus születését ünnepeljük majd.
Az adventi koszorú 4 gyertyája
Jézus eljövetelének közeledtét jelzi.
Mind a 4 gyertyának megvan a jelentése.
Az első gyertya a hitet jelenti.
A katolikusoknál az első gyertya lila színű,
amely a bűnbánatot jelenti.
Idén december 3-án, vagyis ma gyújtjuk meg.
Advent első vasárnapján a templomi terítő is lila.
A misén a pap lila miseruhát visel.
A családok a gyertyákat advent napján,
vagy még előző este gyújtják meg.
Az advent a karácsonyra való felkészülés,
vagyis a nyugalom, az adakozás, a megnyugvás időszaka.
4 héten át vasárnapról vasárnapra sorban meggyújtjuk
az adventi koszorú gyertyáit.
A 4 gyertya a hitet, a reményt, az örömöt és a szeretetet jelenti.
Ebben az évben az utolsó gyertyagyújtás december 24-én lesz.
December 24-e szenteste lesz.


Elhunyt Ilonka néni

Életének 108. évében elhunyt Újvidék és minden bizonnyal Szerbia legidősebb polgára, Ilonka Néni.

Kovács Ilona 1914. október 15-én született Topolyán. Az 1930-as évek elején költözött Újvidékre. Varrónőként dolgozott. Bevált szokássá vált, hogy születésnapján az újvidéki Mária neve plébániatemplomban köszöntik fel. Az élet isteni áldás, de kissé teher is, ha az ember ennyi évet megér - mondta tavaly októberben. Azt üzente a fiataloknak, hogy próbáljanak meg minél szerényebben élni, és keményen dolgozni. Mint mondta, ő is ezen az értékek szerint élte az életét.
Nyugodjék békében!

Elhunyt Ilonka néni

Elhunyt Ilonka néni, Újvidék és valószínűleg Szerbia legidősebb lakosa.

Ilonka néni 108 éves volt.
Kovács Ilona 1914. október 15-én
Topolyán született.
Ilonka néni később költözött Újvidékre.
Ilonka néni varrónőként dolgozott.
Szokássá vált, hogy születésnapján
az újvidéki Mária neve plébániatemplomban
köszöntötték fel.
Tavaly októberben Ilonka néni azt mondta,
hogy az élet isteni áldás, de kissé teher is,
ha az ember ennyi évet megér.
Ilonka néni azt üzente a fiataloknak,
hogy próbáljanak meg minél szerényebben élni,
és keményen dolgozni.
Ilonka néni elmondta, ő is így élte az életét.
Nyugodjon békében!


Összesen 364 500 dózis érkezett - jelentette be Sanja Radojević Škodrić a Szerbiai RTV műsorában.

A Köztársasági Egészségbiztosítási Alap igazgatója kiemelte, a jövő hét folyamán minden szerbiai egészségházban elérhető lesz a vakcina. Tavaly egyébként 350 ezer influenzás megbetegedést regisztráltak Szerbiában, és mintegy 304 ezer személy vette fel az influenza elleni védőoltást.
Sanja Radojević Škodrić, igazgató, Köztársasági Egészségbiztosítási Alap: „Ki jogosult az ingyenes védőoltásra? Minden 65 évnél idősebb személy, a várandósok, azok a hat hónaposnál nagyobb gyermekek, akik valamilyen krónikus betegséggel küzdenek, azoknak a családtagjai, akik valamilyen egészségügyi ok miatt nem tudják felvenni a vakcinát, valamint azok, akik idősek otthonában vannak elszállásolva, vagy ott dolgoznak.”

Megérkeztek az influenza elleni védőoltások

Megérkeztek Szerbiába az influenza elleni védőoltások.

Összesen 364 500 védőoltás érkezett az országba.
A jövő hét folyamán minden szerbiai egészségházban
elérhető lesz a vakcina.
Tavaly például 350 ezer influenzás beteg volt Szerbiában.
Tavaly 304 ezer személy vette fel az influenza elleni védőoltást.
Tavaly 2022 volt.
Az influenza elleni védőoltást ingyen vehetik fel
a 65 évnél idősebb személyek, a várandósok,
azok a 6 hónaposnál nagyobb gyermekek,
akik valamilyen krónikus betegséggel küzdenek,
azoknak a családtagjai,
akik valamilyen egészségügyi ok miatt
nem tudják felvenni a vakcinát
és azok, akik idősek otthonában vannak, vagy ott dolgoznak.
Az influenzás beteg tünetei például a láz, a köhögés, a tüsszögés.


Nemzeti összetartozás napja - kedden tartják a vajdasági központi ünnepséget Királyhalmon

A Jézus Szentséges Szíve-plébániatemplom kertjében rendezik meg. Pannon Televízió élőben közvetíti 16 órától.

Holnap, június negyedikén, a nemzeti összetartozás napján a vajdasági központi ünnepséget idén is Királyhalmon, a helyi Jézus Szentséges Szíve-plébániatemplom kertjében rendezik meg immár tizenkettedik alkalommal. Az első világháború lezárásaként 1920. június 4-én írták alá a trianoni békediktátumot, amelynek értelmében Magyarország elvesztette területének mintegy kétharmadát. Több millió magyar került az anyaország határain kívülre. 2010-ben a Magyar Országgyűlés június 4-ét a nemzeti összetartozás napjává nyilvánította.
A Vajdasági Magyar Szövetség királyhalmi ünnepségét a Pannon Televízió élőben közvetíti 16 órától, illetve az ünnepi beszédeket a Szabadkai Magyar Rádióban is hallhatják majd a délután 4 órai híradót követően.

Ma van a nemzeti összetartozás napja

Ma, június 4-én van a nemzeti összetartozás napja.

Ma a vajdasági központi ünnepséget Királyhalmon,
a Jézus Szentséges Szíve templom kertjében rendezik meg.
Idén 12. alkalommal szervezik meg Királyalmon
a nemzeti összetartozás napját.
Az első világháború lezárásaként
1920. június 4-én írták alá a trianoni békeszerződést.
A szerződés miatt Magyarország elveszítette területének
nagyon nagy részét.
Több millió magyar ember került az anyaország határain kívülre.
Anyaország Magyarországot jelenti.
2010-ben a Magyar Országgyűlés június 4-ét
a nemzeti összetartozás napjává nyilvánította.
A királyhalmi ünnepséget a Vajdasági Magyar Szövetség szervezi.
A mai ünnepséget a Pannon Televízió élőben közvetíti délután 4 órától.
Az ünnepi beszédeket
a Szabadkai Magyar Rádióban is hallhatják
a délután 4 órai híradó után.


Új egy, két és öt dináros érméket hoznak forgalomba

Az aprópénz hiánya már egy ideje gondot okozott a lakosságnak.

Január 31-én, kedden újabb pénzérméket bocsát ki és hoz forgalomba a Szerb Nemzeti Bank. Erre azért van szükség, mert az aprópénz hiánya gondot okoz a lakosságnak - áll az indoklásban.
A központi bank már majdnem 10 éve nem hozott forgalomba 10 és 20 dinárosokat, ami azt jelenti, hogy ezek mennyisége korlátozott, emiatt pedig nagyobb a kereslet a kisebb pénzek, az aprópénzek iránt.
Az utóbbi időben gyakran fordult elő, hogy a vásárlók nem kaptak visszajárót, mert az üzletek, de főleg az automaták nem rendelkeztek aprópénzzel.
A problémát most az új egy, két és öt dináros érmék forgalomba hozatalával oldják meg, amelyeken már a 2023-as év szerepel.

Új 1, 2 és 5 dináros érméket hoznak forgalomba

Január 31-én újabb pénzérméket hoz forgalomba a Szerb Nemzeti Bank.

Január 31-e kedd lesz.
Keddtől újabb 1, 2 és 5 dináros pénzérméket
használhat majd a lakosság Szerbiában.
Erre azért van szükség, mert az aprópénz hiánya
gondot okoz a lakosság számára.
A központi bank már majdnem 10 éve
nem hozott forgalomba 10 és 20 dinárosokat.
Ez miatt nagyobb a kereslet a kisebb pénzek,
vagyis az aprópénzek iránt.
Az elmúlt időszakban többször előfordult
hogy a vásárlók nem kaptak visszajárót,
mert az üzletek nem rendelkeztek aprópénzzel.
Főleg az automatákban nem volt aprópénz.
Ezt a problémát most az új 1, 2 és 5 dináros
érmék forgalomba hozatalával oldják meg.
Az új pénzérméken már a 2023-as év fog szerepelni.


Elkezdődött az óvodai iratkozás Szabadkán

A Naša Radost Iskoláskor Előtti Intézményben. A szülők, illetve a gyermekek törvényes gyámjai a jelentkezést elektronikus úton tudják benyújtani az eUprava portálon.

Az intézmény bölcsődei csoportjaiba a 2021/2022-es év szülöttjeit várják, akik szeptemberben minimum 12 hónaposak lesznek. Az ovis csoportba azokat a gyerekeket jelenthetik be, akik 2020-ban, 2019-ben vagy 2018-ban születtek. Iskola előkészítőbe a 2017 márciusa és 2018 márciusa között született gyerekeket kell beíratni. A jelentkezést április 28-ig lehet átadni. A sikeresen beíratott gyerekek előzetes listája június 15-én fog megjelenni. A határidő után átadott dokumentumokat csak akkor veszik figyelembe, ha marad szabad hely. Fellebbezésre június 15-től 22-ig van lehetőség. A pályázat teljes szövegét minden más információval együtt a Naša Radost oldalán találják.

Elkezdődött az óvodai iratkozás a szabadkai Naša Radost Iskoláskor Előtti Intézményben.

A szülők vagy a gyermekek törvényes gyámjai
a jelentkezést az interneten keresztül
tudják benyújtani.
Az eUprava internetes oldalán történik
az óvodai iratkozás Szabadkán.
Az intézmény bölcsődei csoportjaiba
a 2021/2022-es év szülöttjeit várják,
akik szeptemberben minimum 12 hónaposak lesznek.
Az ovis csoportba azokat a gyerekeket jelenthetik be,
akik 2020-ban, 2019-ben vagy 2018-ban születtek.
Iskola előkészítőbe a 2017 márciusa és 2018 márciusa között született
gyerekeket kell beíratni.
A jelentkezést április 28-ig lehet átadni.
A sikeresen beíratott gyerekek előzetes listája
június 15-én fog megjelenni.
A határidő után átadott dokumentumokat
csak akkor veszik figyelembe,
ha marad szabad hely.
Fellebbezni június 15-től 22-ig lehet.
Fellebbezni az a szülő tud, aki elégedetlen azért,
mert gyermeke nem jutott be az óvodás csoportba.
Még több információt az óvodába való iratkozásról
a Naša Radost internetes oldalán olvashatnak.


Kritikus Tömeg Újvidéken

Kerékpárosok sokasága lepi el ma délután Újvidék utcáit.

A Kritikus Tömeg elnevezésű rendezvényen a biciklisek a Limani parkból indulnak. Arra szeretnék felhívni a figyelmet, hogy nincs kerékpárút a Mihajlo Pupin sugárúton, emiatt pedig biciklizők ezrei számára veszélyes a közlekedés ezen a forgalmas úton. Az Újvidéki Kerékpáros Kezdeményezés rendezvényeivel korábban már eredményeket is elért. A Futaki utcában a bicikliút egy részét rendbe tették. A mostani megmozdulással arra is fel akarják hívni a figyelmet, hogy a Futaki utca más részén is szükség van megfelelő kerékpárútra. Az őszi Kritikus Tömeg rendezvény a Limani parkban 17 órakor kezdődik. Az akció idején várhatóan lehetnek fennakadások az újvidéki közlekedésben.

Kritikus Tömeg Újvidéken

Ma tartják meg a Kritikus Tömeg elnevezésű rendezvényt Újvidéken.

Ma október 28-a, péntek van.
A rendezvényen kerékpárosok sokasága
lepi el Újvidék utcáit.
A biciklisek ma délután 5 órakor
a Limani parkból indulnak.
A biciklisek arra szeretnék felhívni a figyelmet,
hogy nincs kerékpárút a Mihajlo Pupin sugárúton.
Ez miatt a biciklisek számára veszélyes
a közlekedés ezen a forgalmas úton.
Korábban már értek el eredményeket
hasonló rendezvényekkel a kerékpárosok.
Akkor az újvidéki Futaki utcában
a bicikliút egy része rendbe lett téve.
A mostani eseménnyel a kerékpárosok
arra is fel akarják hívni a figyelmet,
hogy a Futaki utca más részén is
szükség van megfelelő kerékpárútra.
Délután 5 órától a rendezvény kezdetétől
a több ezer kerékpáros felvonulása miatt
várhatóan lesznek fennakadások
az újvidéki közlekedésben.


Késik az áprilisi nyugdíj az ünnepek miatt

Néhány napot késni fog az áprilisi nyugdíjak kifizetése a május elsejei ünnepek, illetve a pravoszláv húsvét ünnepnapjai miatt - közölte a Köztársasági Nyugdíj- és Rokkantbiztosítási Alap.
Az áprilisi nyugdíjak kifizetése május 7-én kezdődik, és 13-áig tart majd. A májusi nyugdíjakat júniusban a megszokott időben fizetik ki.

Késni fog az áprilisi nyugdíj

Az ünnepek miatt pár napot késni fog az áprilisi nyugdíj kifizetése.

A május 1-jei ünnepek miatt és
a pravoszláv húsvét ünnepnapjai miatt fog késni
az áprilisi nyugdíj kifizetése.
Az áprilisi nyugdíjak kifizetése május 7-én kezdődik
és május 13-áig tart majd.
A májusi nyugdíjakat júniusban
már a megszokott időben fizetik ki.


Meghosszabbíthatják a téli szünidőt Szerbiában?

Az influenza, a szamárköhögés és a koronavírus miatt kerülhet erre sor.

Amennyiben az egészségügyi minisztérium erre kéri az oktatási minisztériumot, megtörténhet - olvasható a B92 oldalán. A lehetséges hosszabb tanítási szünetet a vírusos megbetegedések számának növekedése indokolja.
Vajdaságban január 15-én, míg Szerbia többi részén január 22-én kezdődik a második félév, viszont az epidemiológusok arra figyelmeztetnek, hogy a vírusos megbetegedések valójában január második felében és februárban tombolnak majd igazán.
Szerbiában jelen van az influenza, és az ahhoz hasonló megbetegedések, a koronavírus és a légzőszervi szinciciális vírus okozta betegségek, valamint a szamárköhögés is.
A korábbi években volt már rá példa, hogy az egészségügyi minisztérium javaslatára különböző járványok miatt meghosszabbították az iskolai szünidőt.

Lehet, hogy meghosszabbítják a téli szünidőt Szerbiában.

Az influenza, a szamárköhögés és a koronavírus miatt
hosszabbíthatják meg a téli szünidőt a szerbiai iskolákban.
Ha az egészségügyi minisztérium erre kéri
az oktatási minisztériumot, akkor megtörténhet
a téli szünidő meghosszabbítása.
A hosszabb tanítási szünet az egyre több
vírusos megbetegedések száma miatt lehet.
Vajdaságban január 15-én,
Szerbia többi részén január 22-én kezdődne a második félév.
A járványügyi orvosok arra figyelmeztetnek,
hogy a vírusos megbetegedések január második felében
és februárban tombolnak majd igazán.
Szerbiában jelen van az influenza,
és az ahhoz hasonló megbetegedések,
a koronavírus és a szamárköhögés is.
A korábbi években volt már rá példa,
hogy különböző járványok miatt
meghosszabbították az iskolai szünidőt.


Hétfőtől szúnyogirtás Szabadkán

Június 19-e és 24-e között kombinált légi és földi szúnyogirtást végeznek Szabadka város területén - írja közleményében a Kommunális Ügyek Szolgálata.

A kifejlett szúnyogok irtása az említett időszak első napján - kedvező időjárási viszonyok mellett - 18 órától 23 óráig történik majd. A használt szer mérgező lehet a méhekre, ezért az illetékesek arra kérik a méhészeket, hogy kaptáraikat zárják be vagy helyezzék ki legalább 5 kilométerrel a kezelt területen kívül.
Légi irtást Kelebia, Mérges, Alsó Tavankút, Felső Tavankút, Radanovác, Zorka és Makkhetes helyi közösségekben végeznek. Földről történő irtást pedig Újfalu, Gát, Kér, Sándor, Kisbajmok, Peščara, Sétaerdő, Központ I, Központ II, Központ III, Prozivka, Bajnát, Újváros, Kertváros, Kisradanovác, Vasutas Település, Palics, Hajdujárás, Csantavér, Dusanovó, Verusity, Misityevó, Kisbosznia, Györgyén, Nagyfény, Újzsednik, Visnyevác, Békova, Bajmok, Ludas és Királyhalom helyi közösségekben. A szúnyogirtásra vonatkozó bővebb tájékoztatást a 025/515 50 55 telefonszámon kérhetnek.

Hétfőtől szúnyogirtás Szabadkán

Június 19-e és 24-e között szúnyogirtás kezdődik Szabadka város területén.

Június 19-e hétfő lesz.
Június 24-e szombat lesz.
Hétfőtől kombinált szúnyogirtás kezdődik
Szabadka város területén.
Kombinált szúnyogirtás azt jelenti,
hogy repülőből és járműből is irtják majd a szúnyogokat.
Hétfőn este 6 órától este 11 óráig végzik majd
a szúnyogirtást Szabadka területén.
Akkor végzik el a szúnyogirtást,
ha jó időjárás lesz, vagyis nem fog fújni a szél
és nem fog esni az eső.
A használt szer mérgező lehet a méhekre.
Ezért arra kérik a méhészeket,
hogy kaptáraikat zárják be
vagy helyezzék ki legalább 5 kilométerrel
a szúnyogirtás területén kívül.
Légi irtást, vagyis repülőből Kelebia, Mérges, Alsó Tavankút,
Felső Tavankút, Radanovác, Zorka
és Makkhetes helyi közösségekben végeznek.
Földről történő irtást Újfalu, Gát, Kér, Sándor,
Kisbajmok, Peščara, Sétaerdő, Központ I,
Központ II, Központ III, Prozivka,
Bajnát, Újváros, Kertváros, Kisradanovác,
Vasutas Település, Palics, Hajdujárás,
Csantavér, Dusanovó, Verusity, Misityevó,
Kisbosznia, Györgyén, Nagyfény, Újzsednik,
Visnyevác, Békova, Bajmok, Ludas
és Királyhalom helyi közösségekben végeznek.
Még több információt a szúnyogirtásról
a következő telefonszámon kérhetnek:
025/515 50 55


Szigorítások a szabadtéri tüzek megakadályozása végett

Rendkívüli intézkedéseket rendelt el a szerbiai belügyminisztérium a szabadtéren megnövekedett tűzesetek száma miatt.

Közleményükben azt írják, hogy a belügyi szervek a rendkívüli helyzetekkel megbízott stábbal együttműködve szigorúbban ellenőrzik a kültéri területen gyújtogatókat, azokat is, akik a saját házuk előtt égetik például az avart. Tilos továbbá az erdőkben és az erdők szélétől 200 méteres távolságban tüzet gyújtani, kivéve a megjelölt helyeken. A nagybecskereki rendkívül helyzetekkel megbízott stáb ennek kapcsán arra kéri a lakosságot, hogy ne gyújtsák fel az aljnövényzetet, mert ezzel veszélyeztetik saját és a környezetükben élők biztonságát. Nagybecskerek területén idén február 1-e óta egyébként 36 tűzesetnél kellett beavatkozniuk a tűzoltóknak, amelyből 27 alkalommal kint keletkezett tűz. A belügyminisztérium felhívja a lakosság figyelmét, ha tüzet észlelnek, hívják a 193-as segélyhívó számot. A törvény értelmében gyújtogatás esetén 10 ezer dinártól kezdődnek a bírságok, de jogi személyek számára akár 1 millió dinárt is lehet a pénzbüntetés.

Szigorítások a szabadtéri tüzek megakadályozása miatt

Szigorítást vezetett be a rendőrség a szabadtéri tüzek megakadályozása miatt.

A szigorításra azért volt szükség,
mert egyre több szabadtéri tüzeset történt az országban.
Szigorúbban lesznek ellenőrizve a kültéri területen gyújtogatók
és azok is, akik a saját házuk előtt égetik például az avart.
Az avar például a kiszáradt, megszáradt fű.
Tilos az erdőkben és az erdők szélétől
200 méteres távolságban tüzet gyújtani.
Csak a megjelölt helyeken szabad tüzet gyújtani az erdőkben.
Arra kérik a lakosságot,
hogy ne gyújtsák fel az aljnövényzetet,
mert ezzel veszélyeztetik saját és a környezetükben élők biztonságát.
Nagybecskerek területén idén február 1-je óta
36 tűzesethez riasztották a tűzoltókat.
Ebből 27 alkalommal kint keletkezett tűz.
Ha a lakosok tüzet észlelnek, fontos, hogy hívják
a 193-as segélyhívó számot.
A törvény szerint gyújtogatás esetén
10 ezer dinártól kezdődnek a büntetések.


A megszokott rendben működik szerdától az ásotthalmi határátkelőhely

Szerdától mindennap 7 óra és 19 óra között fogadja a Szerbiába tartó és onnan érkező utazókat az ásotthalmi közúti határátkelőhely.

Az ünnepek idejére meghirdetett meghosszabbított nyitvatartás után szerdától a megszokott rendben, mindennap 7 óra és 19 óra között fogadja a Szerbiába tartó és onnan érkező utazókat az ásotthalmi közúti határátkelőhely - közölte hétfőn a rendőrség honlapján.
A Béreg-Hercegszántó közúti átkelő, a Horgos-Röszke autópálya-határátkelőhely és a Kelebia-Tompa átkelő 24 órában, míg a horgosi közúti határátkelőhely január 31-én éjfélig szintén 24 órában várja az utasokat. A Rábé-Kübekháza, a Gyála-Tiszasziget, valamint a Bajmok-Bácsalmás határátkelőhely 7 és 19 óra között működik, csakúgy, mint a Rastina-Bácsszentgyörgy átkelő.

A megszokott munkaidőben fog dolgozni az ásotthalmi határátkelőhely

Szerdától a megszokott munkaidőben dolgozik az ásotthalmi határátkelőhely.

Szerda január 17-e, holnap lesz.
Ez azt jelenti, hogy szerdától mindennap
reggel 7 óra és este 7 óra között fogadja
a Szerbiába tartó és Szerbiába érkező utazókat
az ásotthalmi közúti határátkelőhely.
A karácsonyi ünnepek idején ez a határátkelőhely
meghosszabbított nyitvatartással működött.
A Béreg-Hercegszántó közúti átkelő,
a Horgos-Röszke autópálya-határátkelőhely
és a Kelebia-Tompa átkelő 24 órában,
vagyis egész nap dolgozik.
A horgosi közúti határátkelőhely január 31-én éjfélig
ugyanúgy 24 órában várja az utasokat.
A Rábé-Kübekháza, a Gyála-Tiszasziget
a Bajmok-Bácsalmás
és a Rastina-Bácsszentgyörgy határátkelőhely
reggel 7 óraf és este 7 óra között működik.


Megváltozik a középiskolások utazási támogatása Óbecsén

Szeptembertől megváltozik a középiskolás diákok utaztási támogatása Óbecsén.

Míg korábban a község csak részben finanszírozta a helyi középiskolások utazási költségeit, a következő tanévtől kezdve vállalják a teljes összeg kifizetését. Nem csupán azoknak a tanulóknak a kiadásait fedezik, akik a községbeli településekről utaznak be Óbecsére, de azokét is, akik más községekben tanulnak.
Az önkormányzat kiemelten fontosnak tartja a gyermeket vállaló családok további támogatását is, ezért a község elsőszülöttjei az eddigi húszezer dináros egyszeri juttatás helyett az idei évtől kezdve negyvenezer dináros egyszeri támogatást kapnak.
Tavaly szeptember óta minden gyermek számára ingyenes az óvodai ellátás Óbecse község területén, továbbá idén szeptembertől minden általános iskolába induló elsősnek a helyi önkormányzat gondoskodik majd a tankönyvekről - mondta Tóth Ferenc, a polgármesteri kabinet tagja.

Megváltozik a középiskolai utazási támogatás Óbecsén

Szeptembertől megváltozik a középiskolás diákok utazási támogatása Óbecsén.

A következő tanévtől kezdve, vagyis szeptembertől
a község vállalja a teljes összeg kifizetését.
Korábban Óbecse község
az óbecsei középiskolások utazási költségeinek
csak egy részét fizette.
A község azoknak a tanulóknak az utazási kiadásait fizeti,
akik a községbeli településekről utaznak be Óbecsére,
és azokét is, akik más községekben tanulnak.
Óbecse községe nagyon fontosnak tartja
a gyermeket vállaló családok további támogatását is.
Ezért a község elsőszülöttjei az idei évtől kezdve
40 ezer dináros egyszeri támogatást kapnak.
Idén 2024 van.
Ez a támogatás a korábbi években 20 ezer dinár volt.
Tavaly szeptember óta minden gyermek számára
ingyenes az óvodai ellátás Óbecse község területén.
Tavaly 2023 volt.
Idén szeptembertől minden általános iskolába induló elsősnek
Óbecse községe fizeti ki a szükséges tankönyveket.


Augusztus 20-ától lehet jelentkezni a gyerekek után járó állami támogatásra

Augusztus 20-ától lehet jelentkezni a 16 éven aluli gyermekek után járó tízezer dináros állami támogatásra - jelentette be Siniša Mali a Prva televízió műsorában. A pénzre minden olyan gyermek jogosult, aki 2006. november 21-e után született.
A tervek szerint szeptember 25-ig kifizetik a pénzt, de legkésőbb október 1-jén megérkezik a megadott bankszámlára - tette hozzá a pénzügyminiszter. Mali felhívta a figyelmet arra, hogy a jelentkezés nagyon egyszerű és ugyanúgy történik, mint eddig: a Kincstári Igazgatóság honlapján az édesanyáknak meg kell adniuk a személyi igazolványuk számát, a személyi számot, a teljes nevüket és a bankszámlaszámot, vagyis ki kell választaniuk azt a bankot, ahová a támogatást szeretné kapni.
Az igénylések benyújtási határideje szeptember 20-a.

Állami támogatás a gyerekek után

Augusztus 20-tól lehet jelentkezni a gyerekek után járó állami támogatásra.

A támogatást minden olyan gyermek megkapja,
aki 2006. november 21-e után született.
Ez azt jelenti, hogy a 16 éven aluli gyermekek
kapják meg a támogatást.
Ez 10 ezer dináros állami támogatást jelent.
A tervek szerint szeptember 25-ig kifizetik a pénzt.
Legkésőbb október 1-jén megérkezik
a megadott bankszámlára az állami támogatás.
A jelentkezés nagyon egyszerű.
Ez azt jelenti, hogy a Kincstári Igazgatóság internetes oldalán
az édesanyáknak meg kell adniuk
a személyi igazolványuk számát,
a személyi számot,
a teljes nevüket
és a bankszámlaszámot,
vagyis ki kell választaniuk azt a bankot,
ahová a támogatást szeretné kapni.
A támogatásra szeptember 20-ig lehet jelentkezni.


Nagyszombat van

Ez a gyász napja, amikor a feltámadás örömére készülődünk.

Ma van nagyszombat, a húsvétvasárnapot megelőző nap a keresztény naptárban. Ez a húsvéti ünnepkör szent három napja közül az utolsó, a gyász napja. Jézus Krisztus ezen a napon holtan feküdt a sírjában, majd másnapra, húsvétvasárnapra virradóan feltámadt. Nagyszombaton a feltámadás örömére készülődünk. Napközben semmilyen szertartás nincs, este, sötétedés után viszont a vigília-szertartással kezdetét veszi a húsvét, amely a kereszténység legnagyobb örömhírét hirdeti: Jézus feltámadt a halálból és mindenkit meghív az örök életre.

Ma van nagyszombat

Ma április 16-a, szombat van.
Nagyszombat a gyász napja,
a feltámadás örömére készülődünk.
Nagyszombat a húsvéti ünnepkör
szent 3 napja közül az utolsó, a gyász napja.
Nagyszombaton Jézus Krisztus holtan feküdt
a sírjában, majd húsvétvasárnap feltámadt.
Nagyszombaton napközben
nincs semmilyen szentmise.
Nagyszombaton sötétedés után
a vigília nevű szentmisével
kezdődik a húsvéti ünnep,
amely a kereszténység legnagyobb
örömhírét hirdeti.
Ez az örömhír az,
hogy Jézus feltámadt a halálból
és mindenkit meghív az örök életre.


Mindenszentek napja van

Ez a nap a kötelező egyházi ünnepek közé tartozik, parancsolt ünnep, melynek napján ünnepeljük az összes szentet, valamennyi megdicsőült lelket.

A mindenszentek ünnepe szorosan összefonódik a halottak napjával, amelynek napja november 2-án van. A 19. század elejétől terjedt el az a szokás, hogy az emberek ekkor meglátogatják elhunyt hozzátartozóik sírját, gyertyát gyújtanak, virágokat, koszorúkat visznek.
Ez nem munkaszüneti nap Szerbiában, így az iskolákban a megszokott órarend szerint zajlik a tanítás, a közintézmények és közvállalatok többsége is a megszokott rend szerint dolgoznak.
A Szabadkai Köztisztasági és Parkosítási Kommunális Közvállalat november 1-jén, szerdán nem szállítja el a háztartási hulladékot.
A Szabadkai Egészségház orvosi rendelői ma a megszokott rend szerint dolgoznak, kivéve a Peščara rendelőt, ahol 7 és 17 óra között fogadják a pácienseket. A radanováci rendelő szerdán 7 és 14, míg a palicsi rendelő 7 és 20 óra között tart nyitva.
November 1-jén a temetők Szabadkán már reggel 6 órától egészen 21 óráig látogathatóak.
A szabadkai Tejpiac virágpiac része szerdán és csütörtökön, hosszabbított nyitvatartással üzemel, délután öt óráig várja a vásárlókat.
Szabadka területén ma, vagyis november elsején ingyenes a parkolás.

Mindenszentek napja van

Ma november 1-je, szerda van.
Ezen a napon ünnepeljük az összes szentet.
A mindenszentek ünnepe szorosan kapcsolódik a halottak napjával.
Halottak napja, november 2-án, holnap lesz.
Mindenszentek és halottak napján az emberek
meglátogatják elhunyt hozzátartozóik sírját a temetőkben.
Gyertyát gyújtanak, virágot vagy koszorút visznek a sírokra.
Ez a nap nem munkaszüneti nap Szerbiában.
Ezért az iskolákban rendes tanítás van ma is.
A vállalatok és üzletek többsége is a megszokott
munkaidőben dolgozik ma.
Szabadkán ma nem szállítják el a háztartási hulladékot.
Hulladék ugyanaz, mint a szemét.
A Szabadkai Egészségház orvosi rendelői
ma a megszokott rend szerint dolgoznak.
Ma csak a Peščara rendelő dolgozik másképp,
vagyis reggel 7 és délután 5 óra között fogadják a betegeket.
A radanováci rendelő ma reggel 7 és délután 2 óra,
a palicsi rendelő reggel 7 óra és este 8 óra között tart nyitva.
November 1-jén a temetők Szabadkán
már reggel 6 órától egészen este 9 óráig látogathatóak.
A szabadkai Tejpiac virágpiac része ma és holnap,
hosszabbított nyitvatartással dolgozik.
Ez azt jelenti, hogy ma és holnap
délután 5 óráig várja a vásárlókat.
Szabadka területén ingyenes a parkolás ma, vagyis november 1-jén.


A hétvégén óraátállítás

óráátállítás

A nyári időszámításra térünk át március végén. Március 31-én vasárnap hajnali 2 órakor eggyel előre, azaz 3 órára tekerjük az óramutatót. A nyári időszámítás mindig március utolsó vasárnapján aktuális, míg október utolsó vasárnapján a téli időszámításra térünk át.
Az Európai Unió 2019-ben döntött a téli és a nyári időszámítás kivezetéséről – a tagállamoknak két éven belül kellett volna egyezségre jutniuk, hogy az EU melyik időt tegye véglegessé. Kompromisszum azonban azóta sem született.

Óraátállítás lesz a hétvégén

óráátállítás

A nyári időszámításra térünk át március utolsó hétvégéjén.

Március 31-én, vasárnap hajnali 2 órakor hajnali 3 órára
tekerjük az óramutatót.
A nyári időszámítás mindig március utolsó vasárnapján van.
Október utolsó vasárnapján a téli időszámításra térünk át.
Az Európai Unió 2019-ben döntött
a téli és a nyári időszámítás eltörléséről.
Az Európai Uniós tagállamoknak 2021-ig
kellett volna megegyezniük,
hogy az EU melyik időszámítást tegye véglegessé.
Megegyezés azóta sem született.
Ezért továbbra is átállítjuk az órákat március utolsó vasárnapján
és október utolsó vasárnapján.


Nagycsütörtök van, az utolsó vacsorára emlékeznek a keresztények

Ezzel kezdetét veszi a húsvéti szent három nap, az egyházi év legfontosabb időszaka.

Ezen a napon Jézus a Gecemáné kertben búcsút vett tanítványaitól és felkészült az áldozatra.
Ilyenkor a székesegyházakat kivéve minden templomban csak egy mise van, az esti órákban. Az esti liturgiában felidézik az utolsó vacsorát, Jézus elárultatását és elfogatását. A liturgia részét képezi a lábmosás és az oltárfosztás is. A mise végén a hívek csendben, elbocsátás nélkül távoznak a templomból. Ettől kezdve húsvétig az egyház nem mutat be szentmisét. Húsvét vigíliájáig se az orgona, se a csengő nem szól. A harangok Rómába mennek, ott gyászolják Krisztust. Ez jelképezi, hogy senki nem szólt Jézus mellett. Legközelebb csak a nagyszombat esti szertartáson szólalnak meg újra a harangok, jelezve Krisztus feltámadását.
Az utolsó vacsora az első szentmise és az oltáriszentség alapításának ünnepe.

Nagycsütörtök van

Ma van nagycsütörtök, vagyis az utolsó vacsorára emlékeznek a keresztények.

Ma április 6-a, csütörtök van.
Ezzel a nappal kezdődik a húsvéti szent 3 nap,
az egyházi év legfontosabb időszaka.
Ezen a napon Jézus elbúcsúzott tanítványaitól
és felkészült az áldozatra.
Ezen a napon a templomokban csak 1 mise van
az esti órákban.
Az esti misén felidézik az utolsó vacsorát,
Jézus elárultatását és elfogatását.
Az esti misén történik a lábmosás és az oltárfosztás is.
A mise végén a hívek csendben, elbocsátás nélkül
távoznak a templomból.
Ettől kezdve húsvétig az egyház nem mutat be szentmisét.
A harangok Rómába mennek, ott gyászolják Krisztust.
Legközelebb csak a nagyszombat esti misén szólalnak meg újra
a harangok, jelezve Krisztus feltámadását.
Nagyszombat április 8-án lesz.


November 11-én szentelik fel az új szabadkai megyéspüspököt

November 11-én, 11 órakor szentelik fel az új szabadkai megyéspüspököt - jelentette be Fazekas Ferenc a Közügyek felvételén.

A püspök hírháttérműsorunkban elmondta: a következő hetek sok feladat elé állítják őt és munkatársait. A felszentelésre a szabadkai Szent Teréz Székesegyházban kerül sor. Az új püspök a Közügyekben üzent a híveknek is. Azt mondta, fontos, hogy legyen a szívünkben hit, remény és szeretet, megmaradjunk jó hívőnek, bízzunk Jézusban. Fazekas Ferenc beszélt a problémákról is. Kiemelte: gondot jelent az is, hogy egyre elöregedettebb a paptársadalom és egyes templomok állapota sem kielégítő.

Novemberben szentelik fel az új szabadkai püspököt

November 11-én, 11 órakor szentelik fel az új szabadkai püspököt.

Az új szabadkai püspök Fazekas Ferenc lesz.
Fazekas Ferenc elmondta, hogy a következő hetekben
nagyon sok feladata lesz neki és munkatársainak is.
A felszentelés a szabadkai
Szent Teréz Székesegyházban lesz.
Fazekas Ferenc azt üzeni a híveknek, hogy
legyen a szívünkben hit, remény és szeretet,
megmaradjunk jó hívőnek, bízzunk Jézusban.
Fazekas Ferenc elmondta, hogy problémát jelent,
hogy egyre kevesebb a fiatal pap
és sok templom rossz állapotban van.


Fokozott közúti ellenőrzés Szabadkán, Topolyán és Kishegyesen

Fokozott közúti ellenőrzésre lehet számítani a napokban Szabadkán, Topolyán és Kishegyesen.

A szabadkai rendőr-igazgatóság mindezt a forgalom biztonsága, valamint a közlekedési balesetek számának csökkentése miatt végzi. Külön figyelmet fordítanak a gyorshajtásra, az alkohol és pszichoaktív szerek hatása alatt történő vezetésre, a biztonsági öv használatának elmulasztására is. Az illetékesek arra kérik a járművezetőket, hogy tartsanak tiszteletben minden közlekedési szabályt, saját és mások biztonsága érdekében.

Szigorú közúti ellenőrzés több településen is

Szigorú közúti ellenőrzésre lehet számítani a következő napokban Szabadkán, Topolyán és Kishegyesen is.

A szigorú közúti ellenőrzés célja,
hogy minél biztonságosabb legyen a forgalom
és minél kevesebb közlekedési baleset történjen.
A rendőrök külön odafigyelnek a gyorshajtásra,
az alkohol és kábítószerek használatára,
valamint a biztonsági övek használatára.
A rendőrök arra kérik a járművezetőket,
hogy tartsanak be minden közlekedési szabályt,
saját és mások biztonsága érdekében.


Ha ünnep, akkor sorok a határokon

Az ünnepek közeledtével nő a tömeg a szerb-magyar határszakaszon.

Magyarország felől Szerbia irányába több órás várakozásra kell számítani. Röszke 1-en jelenleg 3 óra a várakozási idő. A Röszke 2, az Ásotthalom és a Tompa határátkelőnél is 1-1,5 órát kell várni jelenleg. A többi átkelőnél kevesebb mint egy óra az átkelés, de ez a nap előrehaladtával változhat.
A kilépés gyorsítása érdekében ma 7 órától 19 óráig csak a Magyarországról Szerbiába tartó utasok használhatják a röszkei közúti határátkelőhelyet, az ásotthalmi átkelő pedig január 15-ig este 22 óráig fogadja az utasokat.

Hosszú sorok a határokon

A karácsonyi ünnepek közeledtével egyre hosszabb sorok vannak a magyar-szerb határokon.

Magyarország felől Szerbia irányába
több órás várakozásra kell számítani.
A Röszke 1-en 3 óra a várakozási idő.
A Röszke 2, az Ásotthalom és a Tompa
határátkelőnél akár 1,5 órás lehet a várakozás.
A többi határátkelőnél kevesebbet
kell várakozniuk az utasoknak.
A többi határátkelőnél kevesebb
mint 1 óra a várakozás.
Ez azonban a nap folyamán változhat.
Ma reggel 7 órától este 7 óráig
csak a Magyarországról Szerbiába tartó
utasok használhatják a röszkei közúti határátkelőhelyet.
Ma december 23-a, péntek van.
Az ásotthalmi határátkelő január 15-ig
este 10 óráig fogadja az utasokat.
Ezek az intézkedések a gyorsabb
határátkelés miatt lettek bevezetve
az ünnepi időszakban.


Napról napra nő a szamárköhögésben szenvedők száma Szerbiában

A Batut Közegészségügyi Intézet adatai szerint január 12-ig mintegy 1051 embernél erősítették meg.

Ez a szám azonban nem reális, ugyanis sokan nem fordulnak orvoshoz – nyilatkozta a Szerbiai RTV-nek Ivana Begović Lazarević. A járványügyi szakorvos elmondta, a gond az, hogy nincs meg a beoltottak 95 százalékos lefedettsége. Azok a 12 és 14 év közötti gyerekek betegszenek meg leginkább, akik 2-3 éves korukban kapták meg az oltást, mivel az 10 év után már nem véd a betegséggel szemben.
A szamárköhögés további terjedésének megelőzése érdekében fontos, hogy a tünetekkel rendelkezők maradjanak otthon, illetve minden gyermeket, aki oltatlan, be kell oltani – tette hozzá Lazarević.

Egyre több a szamárköhögéses beteg Szerbiában

Napról napra több a szamárköhögéses beteg az országban.

Adatok szerint január 12-ig több mint ezer embernél
jelent meg a szamárköhögés Szerbiában.
Ez a szám nem teljesen valós, mert sokan nem mennek orvoshoz.
A járványügyi orvosok szerint a gond az,
hogy sokan nem vették fel a szamárköhögés elleni védőoltást.
Azok a 12 és 14 év közötti gyerekek betegszenek meg főleg,
akik 2-3 éves korukban kapták meg az oltást.
Ez azért van így, mert a védőoltás 10 év után
már nem véd a betegséggel szemben.
A szamárköhögés további terjedésének megállításáért fontos,
hogy aki beteg, az maradjon otthon.
Fontos az is, hogy minden gyermeket, aki oltatlan, be kell oltani.
Ezt ajánlja a járványügyi orvos.


Elindult az MNT egyetemi felvételi felkészítő programja

A felkészítőn több mint 110 diák vesz részt. A program június 30-ig tart.

Ma kezdődött a Magyar Nemzeti Tanács egyetemi felvételi felkészítő programja a leendő egyetemisták részére. A felkészítő június 30-ig tart, amelyen több mint 110 diák vesz részt. A program keretében 15 tanár 14 tantárgyból készíti fel a tanulókat. Ezek a tantárgyak: magyar nyelv és irodalom, német, angol és szerb nyelv, szociológia, pszichológia, történelem, földrajz, biológia, matematika, fizika, kémia, közgazdaságtan, valamint számítástechnika és informatika. A megnyitót a virtuális térben tartották.
Varjú Potrebić Tatjana, az MNT Végrehajtó Bizottságának oktatással megbízott tagja elmondta, ha szükség lesz rá, március 25-én tantermi oktatást is szerveznek. Az illetékes kiemelte, a program részeként május 6-án és 7-én az újvidéki Európa Kollégiumban a tanulás mellett csapatépítőt is tartanak a leendő egyetemisták számára

Elkezdődött ma az MNT által szervezett egyetemi felvételi felkészítő program.

Ma február 25-e, szombat van.
Az MNT a Magyar Nemzeti Tanács rövidítése.
A felkészítőn több mint 110 diák vesz részt.
A felkészítő program június 30-ig tart.
Az egyetemi felvételi felkészítő programot
az MNT a jövendőbeli egyetemistáknak szervezi meg.
A felkészítő programok során 15 tanár
14 tantárgyból készíti fel a tanulókat.
Ezek a tantárgyak a következők:
magyar nyelv és irodalom, német,
angol és szerb nyelv, szociológia,
pszichológia, történelem, földrajz,
biológia, matematika, fizika,
kémia, közgazdaságtan,
valamint számítástechnika és informatika.
A felkészítő program mai megnyitóját
az interneten keresztül tartották.
A szervezők elmondták, ha szükség lesz rá,
akkor március 25-én tantermi oktatást is szerveznek.
A szervezők azt is elmondták,
hogy a felkészítő program része lesz
a tanulás mellett május 6-án és 7-én
egy csapatépítő is az újvidéki
Európa Kollégiumban.


Pál Gajódi Olivérnek gyűjt a Vajdasági Baráti Egyesület

Közösségi oldalukon a következőt írták: kérjük segítsetek, hogy egy kisfiú mozogni tudjon és megnyíljon számára egy új világ.

A magyarországi egyesület azt közölte, a bajmoki Olivérnek egy Panthera kerekesszékre és egy állítószerkezetre lenne szüksége, hogy mozogni tudjon. Ezeket a Bethesda Gyermekkórházban írták elő. A segédeszközök ára több mint 2 millió forint.
A bejegyzés szerint az SMA-gyermekek számára a szakemberek ezeket az eszközöket átalakítják az adott gyermek igényeire, nem az alapgépeket használják.
A Vajdasági Baráti Egyesület azt közölte, tagsága összefogott és az elmúlt napokban 1 millió 610 ezer forintot adtak össze. Tegnap még 557 000 forint hiányzott.
Az utaláshoz a következő elérhetőséget adták meg:
Vajdasági Baráti Egyesület
Erste Bank 11600006-00000000-60650436
Közleményben: Pál Gajódi Olivér támogatása

A magyarországi Vajdasági Baráti Egyesület pénzt gyűjt Pál Gajódi Olivér számára.

Pál Gajódi Olivér 1 bajmoki kisfiú,
akinek súlyos betegsége van.
Olivérnek 1 Panthera nevű kerekesszékre
és 1 állítószerkezetre lenne szüksége ahhoz,
hogy mozogni tudjon.
Ezek a segédeszközök nagyon drágák.
A segédeszközök megvásárlásához lenne szükség,
hogy a jóakaratú emberek segítsenek.
Ezeket a segédeszközöket a budapesti
Bethesda Gyermekkórházban írták elő.
A Vajdasági Baráti Egyesület
a közösségi oldalukra a következőt írták:
kérjük segítsetek, hogy egy kisfiú mozogni tudjon
és megnyíljon számára egy új világ.
A pénz utalásához a következő elérhetőségeket adták meg:
Vajdasági Baráti Egyesület
Erste Bank 11600006-00000000-60650436
Közleményben: Pál Gajódi Olivér támogatása


10 napon belül 10 ezer dinár a középiskolásoknak

Már lehet jelentkezni a középiskolásoknak járó 10 ezer dináros támogatásra.

Az iskolák minden diáknak átadják a kitöltendő nyomtatványokat, majd továbbítják az önkormányzatoknak. Siniša Mali szerb pénzügyminiszter a TikTok oldalán egy videót tett közzé, amelyben elmagyarázta, hogyan néz ki a jelentkezés. A nyomtatványnak olyan alapvető adatokat kell tartalmaznia, mint a tanuló, a szülő, vagy gondviselő neve, a tanuló születési ideje, lakóhelye, hogy hanyadik osztályba jár és egy dinár alapú folyószámlaszám. Mali hangsúlyozta, az egyszeri pénzsegélyt tíz napon belül mindenki megkapja.

10 napon belül megkapják a támogatást a középiskolások

A középiskolák minden diáknak átadják
azokat a papírokat, amiket ki kell tölteni
a támogatás jelentkezéséhez.
A kitöltött papírokat a középiskolák tovább küldik
az önkormányzatoknak.
Siniša Mali szerb pénzügyminiszter
a TikTok oldalán egy videóban magyarázta el,
hogyan néz ki a jelentkezés.
A kitöltendő papírokon szerepelnie kell
a tanuló, a szülő, vagy gondviselő neve,
a tanuló születési ideje, lakóhelye,
hogy hanyadik osztályba jár
és egy dinár alapú folyószámlaszám.
Mali elmondta, az egyszeri pénzsegélyt
10 napon belül minden középiskolás megkapja.
Ez azt jelenti, hogy december 7-ig meg kell, hogy kapják
a támogatást a középiskolások.


Már félmillióan kérték a nyugdíjaskártyát Szerbiában

Igényelni a Nyugdíj- és Rokkantbiztosítási Alap honlapján elektronikusan lehet.

Az, aki segítségre szorul, személyesen keresse fel az alap helyi kirendeltségét, ahol az ott dolgozók kitöltik helyette az elektronikus kérvényt.
Siniša Mali pénzügyminiszter arra emlékeztet, hogy továbbra is várják azoknak a cégeknek a jelentkezését, amelyek készek bekapcsolódni az akcióba, és kedvezőbb áron kínálják az árujukat vagy szolgáltatásaikat a nyugdíjaskártya birtokosainak. A kártyát egyébként október elsejétől lehet majd használni.

Sokan kérték a nyugdíjaskártyát Szerbiában

Már félmillió szerbiai nyugdíjas igényelte a nyugdíjaskártyát Szerbiában.

A kártyát a Nyugdíj- és Rokkantbiztosítási Alap
internetes oldalán elektronikusan lehet igényelni.
Akinek segítségre van szüksége
a kártya igényléséhez, az személyesen
keresse fel a Nyugdíj- és Rokkantbiztosítási Alap
helyi kirendeltségét, ahol az ott dolgozók
kitöltik helyette az elektronikus kérvényt.
Siniša Mali szerbiai pénzügyminiszter elmondta,
hogy továbbra is várják
azoknak a cégeknek a jelentkezését,
amelyek részt vesznek az akcióba.
Ez azt jelenti, hogy a cégek kedvezőbb áron
kínálják az árujukat vagy szolgáltatásaikat
azoknak, akiknek van nyugdíjaskártyájuk.
A kártyát október 1-jétől lehet majd használni.


Szülőföldön Magyarul Program - Segítség a pályázat benyújtásához

A Közügyekből kiderül, hogy kihez fordulhatnak azok, akik elakadnak az online felületek kitöltésénél.

Május harmadikáig lehet jelentkezni a Szülőföldön Magyarul támogatási programra. Az idei évtől csak elektronikus formában átadható pályázatok benyújtásában a Vajdaság-szerte működő CMH-irodahálózat is biztosít segítséget.
A Szülőföldön Magyarul Program 2002-ben indult el, célja a külhoni magyarság oktatási-nevelési támogatása a bölcsődétől egészen a felsőoktatásig.
Az adai Sárközi Julianna 5 gyermek édesanyja, elmondása szerint a támogatás nemcsak segítség a szülőknek, hanem motiváció is a gyerekeknek.
Azok a külhoni óvodások, általános és középiskolások, illetve a felsőoktatásban részt vevő hallgatók pályázhatnak a támogatásra, akik szülőföldjükön magyarul vagy részben magyar nyelven folytatják tanulmányaikat.
A pályázati felhívás, a szükséges dokumentumok listája a www.kulhonimagyarok.hu, valamint a www.bgazrt.hu weboldalon érhetők el. A támogatási kérelmeket kizárólag elektronikusan, az újonnan létrehozott mipont.hu oldalon lehet benyújtani.
A juttatást éves szinten mintegy 220 ezer erdélyi, felvidéki, vajdasági, kárpátaljai, horvátországi és muravidéki gyermek, illetve hallgató számára biztosítják.
Az adai CMH irodában minden kedden, szerdán, valamint csütörtökön 8 és 12 óra között tudnak segítséget kérni a pályázat benyújtásában, de vajdaság szinte minden településén útmutatást kaphatnak az érintettek.

Segítség a Szülőföldön Magyarul Program pályázat benyújtásához

Május 3-ig lehet jelentkezni a Szülőföldön Magyarul támogatási programra.

Az idei évtől csak elektronikus formában
lehet átadni a támogatási pályázatot.
Elektronikus formában, vagyis az interneten keresztül
kell kitölteni a szükséges adatokat a támogatás igényléséhez.
A pályázatok benyújtásában egész Vajdaságban működő
CMH-irodákban is segítenek a szülőknek.
A Szülőföldön Magyarul Program 2002-ben indult el.
A program célja a külhoni magyarság
oktatási-nevelési támogatása
a bölcsődétől egészen a felsőoktatásig.
A szülők szerint a támogatás nagy segítség a családok számára.
Azok a külhoni óvodások, általános
és középiskolások, a felsőoktatásban részt vevő hallgatók
jelentkezhetnek a támogatásra,
akik szülőföldjükön magyarul vagy részben magyar nyelven
folytatják tanulmányaikat.
Külhoni magyar terület például Vajdaság is.
A támogatáshoz szükséges minden információ
a www.kulhonimagyarok.hu,
és a www.bgazrt.hu internetes oldalon érhető el.
A támogatási kérelmeket csak elektronikusan lehet benyújtani
a mipont.hu internetes oldalon.
Az adai CMH irodában minden kedden, szerdán
és csütörtökön reggel 8 óra és 12 óra között
tudnak segítséget kérni a pályázat benyújtásában.
Vajdaság szinte minden településén
segítséget kaphatnak a szülők a CMH irodákban.


A tanév utolsó tanítási napja

Ma van a tanév utolsó tanítási napja a három- és négyéves szakközépiskolát végzők, valamint az általános iskola nyolcadikos tanulói számára.

A többi általános iskolás június 14-én, a középiskolások pedig június 21-én fejezik a tanévet. A gimnáziumokban a végzős tanulók számára már május 24-én véget ért a tanév, ők már az érettségire készülnek. A kisérettségit pedig 65 ezer nyolcadikos írja meg június közepén, 17-én anyanyelvből, 18-án matematikából, 19-én pedig a választott tantárgyból, amely a korábbi kombinált tesztet helyettesíti.

A tanév utolsó napja volt

Tegnap volt a tanév utolsó tanítási napja a 3 és a 4 éves szakközépiskolát végző diákoknak.

Tegnap volt a tanév utolsó napja az általános iskola
nyolcadik osztályos tanulói számára is.
Tegnap május 31-e, péntek volt.
A többi általános iskolás június 14-én fejezi a tanévet.
A középiskolások június 21-én fejezik a tanévet.
A gimnáziumokban a végzős tanulók számára
már május 24-én véget ért a tanév.
Ők már az érettségire készülnek.
A kisérettségit 65 ezer nyolcadikos írja meg június közepén.
Június 17-én anyanyelvből,
június 18-án matematikából,
június 19-én a választott tantárgyból írják a kisérettségit
a nyolcadikos diákok.
A kisérettségi tudásfelmérő tesztet jelent.


Betiltják-e véglegesen a dohányzást a vendéglőkben?

Készül egy törvény, amely zéró toleranciát üzenne a dohányzóknak.

Az egészségügyi miniszter szerint elkészült a törvénytervezet, amely szerint a kávézókban és az éttermekben betilthatják a dohányzást Szerbiában. Egyelőre ez még csak tervezet, a kormány és a parlament is véleményt kell, hogy mondjon a kérdésben, az viszont biztos, hogy a cigizés és a dohányfüst súlyos egészségügyi problémákat okozhat. A zárt terekben pedig sok ember tartózkodik egy időben, így ott különösen ki vannak téve a füst káros hatásának.
A 2010-ben elfogadott törvény szerint a dohányzás a 80 négyzetméternél nagyobb vendéglátóipari egységekben megengedett, valamint ezekben a tulajdonosok kötelesek a hely felét nemdohányzóknak szentelni. Már kérdéses, hogy ezeket a szabályokat a vendéglátóhelyek mennyire akarják és tudják betartani. Számos helyen ugyanabban a térségben vannak felállítva a dohányzó és a nemdohányzó asztalok, sokszor semmi nem választja el azokat, így haszontalanná válnak az asztalokon kitett jelzések. Szerbiában a legtöbb dohányos 30 és 59 év közötti. Az itt élő átlagos dohányos évente 1500-2000 cigarettát fogyaszt el. Szerbia térségünkben azokhoz a kevés országokhoz tartozik, amelyek még nem tiltották be teljesen a dohányzást zárt területeken.

Betilthatják a dohányzást a vendéglőkben

A tervek szerint be fogják tiltani véglegesen a dohányzást a szerbiai vendéglőkben.

Készül az új törvény, ami szerint
nem dohányozhatnak majd
a szerbiai vendéglőkben és kávézókban.
Most még csak tervezet az új törvény.
Még a szerb kormány és a parlament is
véleményt kell, hogy mondjon az új törvényről.
Az biztos, hogy a cigizés és a dohányfüst
súlyos egészségügyi problémákat okozhat.
A zárt terekben sok ember tartózkodik egy időben.
Emiatt a zárt terekben még több emberre
káros hatással van a füst.
A 2010-ben elfogadott törvény szerint a dohányzás
a 80 négyzetméternél nagyobb
vendéglátóipari helyeken megengedett.
A 2010-es törvény szerint ezeken a helyeken
a tulajdonosok kötelesek
a hely felét nemdohányzóknak kialakítani.
Ezt a törvényt kevés vendéglátóipari hely
tudta betartani az évek alatt.
Szerbiában a legtöbb dohányos
30 és 59 év közötti.
A Szerbiában élő átlagos dohányos
évente 2 ezer cigarettát szív el.
Szerbia még azon kevés országok közé tartozik,
amelyek még nem tiltották be teljesen
a dohányzást a zárt terekben.


Térnek át az iskolák online- és kombinált oktatásra

Az összetett járványhelyzet miatt egyes szerbiai iskolákban hétfőtől áttérnek a kombinált tanítási módra vagy a távoktatásra.

Az Oktatási Minisztérium közleménye szerint negyven község középiskolájában váltanak online-oktatásra. Az úgynevezett harmadik oktatási modell Vajdaságban az alibunári és a szerbcsernyei középiskolákat érinti, amelyekben szeptember 13-ától távoktatás lesz.  Az említett községek általános iskoláinak hetedik és nyolcadik osztályos tanulói részére pedig a második tanítási modellt alkalmazzák. Vagyis kombinálva lesz a távoktatást és a jelenléti oktatást, az osztályokat pedig csoportokra osztják. A magyarcsernyei Petőfi Sándor Általános Iskolában a tanítás továbbra is a tantermekben folyik majd. Az osztályok csoportokba való felosztására sem lesz szükség, mert az említett osztályok diákjainak a létszáma nem haladja meg a 15-öt.
A változás a következő községekre és városokra érvényes:
Kladovo, Petrovac na Mlavi, Nova Varoš, Priboj, Užice, Valjevo, Despotovac, Jagodina, Paraćin, Svilajnac, Rekovac, Ćuprija, Preševo, Novi Pazar, Bojnik, Veliko Gradište, Žabari, Boljevac, Zaječar, Knjaževac, Bajina Bašta, Prijepolje, Čajetina, Alibunár, Ljig, Bogatić, Ivanjica, Lučani, Doljevac, Niš, Bela Palanka, Vranje, Kraljevo, Raška, Tutin, Magyarcsernye, Aranđelovac, Knić, Kragujevac és Topola.

Online- és kombinált oktatás egyes iskolákban

A rossz járványhelyzet miatt egyes szerbiai iskolák hétfőtől áttérnek az online oktatásra.

Hétfő szeptember 13-a lesz.
Az oktatás tanítást jelent.
Az online oktatás otthon,
az interneten keresztül történik.
A rossz járványhelyzet miatt
egyes szerbiai iskolák hétfőtől áttérnek
a kombinált oktatásra.
Kombinált oktatás a 7. és 8. osztályos
tanulóknak lesz egyes szerbiai általános iskolákban.
Kombinált oktatás azt jelenti,
hogy egyik héten az iskolában van a tanítás,
másik héten pedig az interneten keresztül.
A 7. és 8. osztályokat csoportokra osztják.
Szerbiában 40 község középiskolájában
váltanak át hétfőtől online oktatásra.
Vajdaságban 2 olyan középiskola lesz,
ahol távoktatást vezetnek be,
vagyis az interneten keresztül lesz a tanítás.
Ez a 2 középiskola
az alibunári és a szerbcsernyei középiskola.
Az online- és a kombinált tanítás
a következő községek iskoláira vonatkozik:
Kladovo, Petrovac na Mlavi, Nova Varoš, Priboj, Užice, Valjevo,
Despotovac, Jagodina, Paraćin, Svilajnac, Rekovac, Ćuprija, Preševo,
Novi Pazar, Bojnik, Veliko Gradište, Žabari, Boljevac, Zaječar,
Knjaževac, Bajina Bašta, Prijepolje, Čajetina, Alibunár, Ljig, Bogatić,
Ivanjica, Lučani, Doljevac, Niš, Bela Palanka, Vranje, Kraljevo, Raška,
Tutin, Magyarcsernye, Aranđelovac, Knić, Kragujevac és Topola.


Készülnek a Magyar Nemzeti Tanács beiskolázási tanszercsomagjai

A csomagok Magyarország Kormányának támogatásával, a Miniszterelnökség Nemzetpolitikai Államtitkársága és a Bethlen Gábor Alap közreműködésével találnak gazdára - tette közzé Facebook-oldalán az MNT.

Mint írják, a beiskolázási csomagot minden, a Vajdaságban magyar osztályba iratkozó első osztályos gyermek megkapja egy jó minőségű iskolatáskával együtt, ami a Rákóczi Szövetség ajándéka. A tanszercsomagot és az iskolatáskát augusztus 31-e és szeptember 2-a között minden kisdiáknak eljuttatják a Magyar Nemzeti Tanács szervezésében.

Készülnek az MNT beiskolázási tanszercsomagjai

Már készülnek az MNT beiskolázási tanszercsomagjai.

Az MNT a Magyar Nemzeti Tanács rövidítése.
A beiskolázási tanszercsomagot
minden, a Vajdaságban magyar osztályba
iratkozó első osztályos gyermek megkapja.
A tanszercsomaggal együtt 1 jó minőségű
táskát is kapnak majd a magyar elsősök.
A tanszercsomagot és az iskolatáskát
augusztus 31-e és szeptember 2-a között
minden kisdiáknak eljuttatják.
A tanszercsomagban lesz például
tolltartó, színes ceruzák, füzetek, ragasztók
és sok más hasznos felszerelés.


Hétfőtől lehet igényelni az egyetemista kártyát

November 13-án, hétfőn délben kezdődik az új egyetemistakártyák igénylése, jelentette be Siniša Mali pénzügyminiszter.

A kártyákat a hallgatók az államkincstár portálján keresztül igényelhetik majd. Szerbia minden részéből mintegy 240 000 egyetemista veheti igénybe a kedvezményeket, mondta Siniša Mali. A regisztrációkor a hallgatóknak meg kell adniuk a személyi számukat, fel kell tüntetniük azt a kart, ahol tanulnak, meg kell adniuk a mobiltelefonszámukat, hogy értesíthessék őket a kártya elkészüléséről, valamint ki kell választaniuk a Postatakaréknak azt a bankfiókját, ahol fel akarják venni a kártyát. Az új egyetemista igazolvány igénylése ingyenes lesz, fizetésre és egyben személyazonosításra is szolgál majd, tette hozzá a pénzügyminiszter és minden egyetemistát felkért a kártya igénylésére. Mali hangsúlyozta, hogy a Szerbiában akkreditált állami- és magánegyetemek és akadémiák minden hallgatója igényelheti a kártyát.

Hétfőtől lehet igényelni az egyetemista kártyákat

Holnaptól lehet igényelni az egyetemista kártyákat Szerbiában.

Hétfő november 13-a, holnap lesz.
Hétfőn 12 órától kezdődik az új egyetemistakártyák igénylése.
Ezt Siniša Mali pénzügyminiszter jelentette be.
A kártyákat az egyetemisták az államkincstár
internetes oldalán tudják igényelni.
Szerbia minden részéből 240 ezer egyetemista igényelheti
a kedvezményeket a kártyának köszönhetően.
Az igényléskor az egyetemistáknak meg kell adniuk
a személyi számukat,
be kell jelölniük azt az egyetemet ahol tanulnak,
meg kell adniuk a mobiltelefonszámukat,
hogy értesíthessék őket a kártya elkészüléséről.
Igényléskor az egyetemistáknak ki kell választaniuk
azt a postát, ahol fel akarják venni a kártyát.
Az új egyetemista kártya igénylése ingyenes lesz.
A kártyákkal fizetni is tudnak majd az egyetemisták.
A szerb pénzügyminiszter arra kér minden egyetemistát,
hogy igényelje a kártyát.
Siniša Mali azt is elmondta, hogy Szerbiában
az állami és magánegyetemek és akadémiák
minden egyetemistája igényelheti a kártyát.


Változnak a nyugdíjba vonulási feltételek

Újra változnak a nyugdíjba vonulási feltételek a következő évtől Szerbiában. A nőket és a férfiakat is érinti a módosítás.

A nők esetében az öregségi nyugdíjkorhatár 63 év 4 hónap lesz, vagyis két hónappal kell tovább dolgozniuk, mint jelenleg. A ledolgozott munkaév esetükben nem változott, marad a minimum 15 év. A férfiak esetében a nyugdíjkorhatár változatlanul 65 év, legalább 15 év munkával töltött idő mellett. A korai nyugdíjaztatás viszont módosult. A férfiaknál 40 ledolgozott munkaév kell továbbra is, de el kell érniük az 59 év 6 hónapot - fél évvel többet, mint idén. A nőknél mindkét feltétel változott: legalább 39 év 8 hónap bejelentett munka és minimum 59 éves kor szükséges a korai nyugdíjhoz. Ami nem változott egyik nem esetében sem, az az, hogy ha valaki 45 ledolgozott évvel rendelkezik, kortól függetlenül nyugdíjba vonulhat.

Újra változnak a nyugdíjba vonulási feltételek 2022-től Szerbiában.

A változás a nőkre és a férfiakra is vonatkozik.
A nőknél az öregségi nyugdíjkorhatár
63 év 4 hónap lesz.
Ez azt jelenti, hogy 2022-től
2 hónappal kell tovább dolgozniuk a nőknek,
ha nyugdíjba akarnak vonulni.
A ledolgozott munkaév a nőknél nem változott.
Marad a minimum 15 év ledolgozott munkaév.
A férfiak esetében a nyugdíjkorhatár marad 65 év.
Ez azt jelenti, hogy 65 éves korára
mehet nyugdíjba a férfi.
A férfiak esetében is marad a minimum
15 év ledolgozott munkaév.
A korai nyugdíjaztatás feltétele is
megváltozott a férfiak és a nők esetében.
A férfiaknak 40 ledolgozott munkaév kell
továbbra is, de be kell tölteniük
az 59 év 6 hónapot.
A nőknél legalább 39 év 8 hónap
bejelentett munkaév kell,
és be kell tölteniük az 59 évet a korai nyugdíjhoz.
Ami nem változott sem a nőknél, sem a férfiaknál,
az az, hogy ha valaki 45 ledolgozott
évvel rendelkezik, akkor a korától függetlenül
nyugdíjba vonulhat.


Nyolcadikosok, figyelem!

Ma 15 óráig dönthetnek a kisérettségi választott tantárgyáról a szerbiai nyolcadikosok.

A biológia, a történelem, a földrajz, a fizika, vagy a kémia közül választhatnak a diákok. A tanulók két módon jelenthetik választásukat, vagy az iskolában adják át írásban, vagy elektronikus úton jelzik a Moja srednja skola weboldalon. Amennyiben valaki hibát észlel az adataiban, az is ma jelezheti abban az oktatási intézményben, amelynek tanulója. A választott tantárgyakra vonatkozó végleges listát holnap teszik közzé az illetékesek.
Mint ismeretes, a próba kisérettségit március végén tartják. 24-én matematikából, 25-én anyanyelvből, valamint a választott tantárgyból tehetnek próbavizsgát a diákok. A kisérettségit június 21-étől 23-áig tartják.

Nyolcadikosok, figyelem!

A szerbiai nyolcadikosok ma délután 3 óráig dönthetnek a kisérettségi választott tantárgyáról.

Ma január 31-e, kedd van.
Kisérettségi tesztet minden nyolcadikos
tanulónak kell írnia Szerbiában.
A biológia, a történelem, a földrajz,
a fizika, vagy a kémia közül választhatnak a diákok.
A tanulók 2 féle módon jelenthetik választásukat.
Az egyik mód, hogy az iskolában adják át
a választásukat írásban.
A másik mód, hogy az interneten keresztül jelzik
a Moja srednja skola internetes oldalán a választásukat.
Ha valaki hibát vesz észre az adataiban,
akkor még ma jeleznie kell az iskolának, ahol tanul.
A választott tantárgyakról a végleges lista
holnap kerül ki.
Holnap február 1-je, szerda lesz.
A próba kisérettségit március végén tartják.
Március 24-én matematikából,
március 25-én pedig anyanyelvből lesz
a próba kisérettségi a szerbiai iskolákban.
A választott tantárgyból is írhatnak
próbavizsgát a diákok.
A kisérettségit június 21-től 23-ig tartják
a szerbiai általános iskolákban.


Támogatás a téli időszakban a legrászorultabbaknak

A szociálisan veszélyeztetett, vagyis anyagi nehézségekkel küzdő lakosoknak segít a tartományi kormány. 50 millió dinárt irányoz elő számukra energiatámogatásként.

A legrászorultabb 3330 vajdasági háztartást segítik így a téli időszakban. 15 ezer dináros utalványt kapnak, amelyet számlák kifizetésére, illetve tüzelőanyag, például fa és szén vásárlására fordíthatnak. Az érintett községek: Fehértemplom, Kevevára, Alibunár, Zichyfalva, Törökbecse, Szécsány, Begaszentgyörgy, Magyarcsernye, Törökkanizsa, Magyarkanizsa, Zenta, Ada, Csóka, Kishegyes, Apatin, Bács és Verbász. A tartományi kormány jóvoltából élelmiszer- és tisztálkodási csomagokat is eljuttatnak a legrászorultabbaknak. 35 ezer ilyen csomag jut el 32 vajdasági községbe, összesen 85 millió dinár értékben. A vajdasági kormány arról is döntött, hogy a szabadkai Kolevka Gyermekotthonnak csaknem 20 millió dinárt utalnak át minibusz, konyhafelszerelés és ágyak beszerzésére.

Támogatás a téli időszakban a legrászorultabb személyeknek

A szegény sorsú lakosok kapják a támogatást a téli időszakban.

A legrászorultabb 3330 vajdasági
háztartást segítik a téli időszakban.
A szegény sorsú családok 15 ezer dináros
támogatást kapnak majd.
Ezt a támogatást a számlájuk kifizetésére
és tüzelőanyag, például fa vagy szén
vásárlására költhetik el a szegény sorsú családok.
A következő községekben kapják meg
a támogatást a szegény sorsú családok:
Fehértemplom, Kevevára, Alibunár,
Zichyfalva, Törökbecse, Szécsány,
Begaszentgyörgy, Magyarcsernye,
Törökkanizsa, Magyarkanizsa, Zenta, Ada,
Csóka, Kishegyes, Apatin, Bács és Verbász.
Élelmiszercsomagokat is tisztálkodási csomagokat is
eljuttatnak a téli időszak folyamán
a szegény sorsú családok számára.
Összesen 35 ilyen csomag jut el
32 vajdasági községbe.
A szabadkai Kolevka Gyermekotthon számára
20 millió dinár lesz adományozva,
amit minibuszra, konyhafelszerelésre
és ágyak beszerzésére költhet az intézmény.
A szabadkai Kolevka Gyermekotthonban
fogyatékkal élő gyermekek és fiatalok élnek.
Ezekről a támogatásokról a vajdasági kormány döntött.


Szerbia irányába hosszú sorok a határátkelőkön

Hosszú sorok alakultak ki a Röszke-Horgos autópálya- és a közúti határátkelőkön is, a magyarországi oldalon. Az autópályán a legfrissebb információk szerint, volt aki 5 órán át várakozott, hogy átjusson Magyarországról Szerbiába.

Röszke-Horgos közúti határátkelőn is sorok vannak, mintegy két órát kellett várni a reggeli órákban. Németországban és Ausztriában állami ünnep van, áldozócsütörtök, ami mindkét országban munkaszüneti nap, ezért alakulhatott ki torlódás Magyarország felől Szerbia irányába. Az Ásotthalom-Királyhalom határátkelőnél gyorsabban halad az átlépés, azonban a reggeli órákban legalább egy órát kellett vesztegelni. A Tompa-Kelebia és a Hercegszántó-Béreg átkelőkön is 30-tól 60 perces a várakozás. A többi határátkelőn csak időszakosan alakultak ki kisebb sorok. Szerbiából Magyarország felé egyik határátkelőn sem kell fél óránál többet várakozni.

Hosszú sorok a határátkelőkön

Hosszú sorok alakultak ki ma a Röszke-Horgos autópálya határátkelőn, a magyarországi oldalon.

Ma május 18-a, csütörtök van.
Az autópályán a legfrissebb információk szerint
volt, aki 5 órát várakozott,
hogy átjusson Magyarországról Szerbiába.
Hosszú sorok alakultak ki a Röszke-Horgos
közúti határátkelőn is a magyarországi oldalon.
Ezen a határátkelőn 2 órát kellett várakozniuk
az utasoknak a délelőtti órákban.
Németországban és Ausztriában állami ünnep,
vagyis munkaszüneti nap van.
A 2 országban áldozócsütörtök ünnepe van.
Ezért alakulhattak ki hosszú sorok
Magyarország felől Szerbia irányába.
Az Ásotthalom-Királyhalom határátkelőnél
gyorsabban halad az átlépés.
A reggeli órákban azonban itt is
legalább 1 órát kellett várakozniuk az utasoknak.
A Tompa-Kelebia és a Hercegszántó-Béreg átkelőkön
30 perctől 60 perces a várakozás.
A többi határátkelőn nem kell hosszú várakozásra számítani.
Szerbiából Magyarország felé egyik határátkelőn sem kell
30 percnél többet várakozni.


Ma van a Föld napja

Minden évben április 22-én ünnepeljük a Föld napját szerte a világon. Bolygónk védelme közös érdekünk, amely az utóbbi évtizedek során egyre nagyobb figyelmet és hangsúlyt kap. Maga a kezdeményezés már 53 éve létezik.
Először 1970-ben tartották meg az Egyesült Államokban. Ezen a napon 25 millióan hallatták hangjukat a természet megóvása érdekében.
Vajdaságban is több településen szerveztek különböző akciókat a Föld természeti környezetének megóvása érdekében.
Zentai diákok rajzokkal és tánccal készültek ebből az alkalomból, Horgoson facsemetéket ültettek, Hajdújáráson és Bácskossuthfalván pedig Föld napi munkaakciót szerveznek a nap folyamán.

Ma van a Föld napja

Minden év április 22-én ünnepeljük a Föld napját.

Ma április 22-e, szombat van.
Már 53 éve ünnepeljük ezen a napon a Föld napját.
A Föld napjának a célja, hogy megvédjük a természetet.
Vajdaságban is több településen szerveztek
különböző akciókat a Föld természeti környezetének
megóvása érdekében.
A zentai diákok rajzokkal és tánccal készültek
a Föld napja alkalmából.
Horgoson facsemetéket ültettek,
Hajdújáráson és Bácskossuthfalván pedig
Föld napi munkaakciót szerveznek a mai nap folyamán.


Ingyenes gyógyfürdő szerbiai nyugdíjasoknak

Akkor jogosultak, ha a nyugdíjuk nem haladja meg a 30 978 dinárt.

16 800 nyugdíjas mehet idén állam által támogatott, ingyenes gyógyfürdős kezelésekre. Azok a nyugdíjasok jelentkezhettek a 25 gyógyfürdő valamelyikébe, akiknek nyugdíja nem haladja meg a 30 978 dinárt. A Nyugdíj- és Rokkantbiztosítási Alap fedezi továbbá a buszjegy és a kísérők költségét is. Az alap által szervezett utak magukba foglalják a szállást, a teljes ellátást, az orvosi vizsgálatot és rendszeres orvosi ellátást és a terápiákat is.

Ingyenes gyógyfürdő a szerbiai nyugdíjasoknak

Idén több mint 16 ezer szerbiai nyugdíjas mehet ingyenes gyógyfürdős kezelésekre.

A szerb állam támogatja
a nyugdíjasok számára az ingyenes
gyógyfürdős kezeléseket.
Azok a nyugdíjasok jelentkezhettek
az ingyenes gyógyfürdőzésre, akiknek
a nyugdíja nem több mint 30.978 dinár.
A nyugdíjasok 25 szerbiai
gyógyfürdő közül választhatnak.
A Nyugdíj- és Rokkantbiztosítási Alap
fizeti ki a buszjegy és a kísérők költségét is.
A Nyugdíj- és Rokkantbiztosítási Alap
által szervezett utakra fizetve van
a szállás, az étkezés, az orvosi vizsgálatok
a rendszeres orvosi ellátás
és terápiák költségei is
a szerbiai nyugdíjasok számára.


A pravoszláv újévet ünneplik Szerbia-szerte

Éjfélkor köszönt be az új év a Julianus-naptár szerint. A Szerb Pravoszláv Egyház és a hívek számára vasárnap lesz a 2024-es év kezdete.

Szerbia-szerte a városokban ünnepségeket szerveznek. Az ortodox új év január 14-én kezdődik. Több balkáni országban, így Szerbiában, Montenegróban, a Boszniai Szerb Köztársaságban, Észak-Macedóniában és Horvátország pravoszlávok által lakott részein szilveszteri bulikat szerveznek.
A nagyvilágban többek között Oroszországban, Fehéroroszországban, Örményországban, Moldovában, Georgiában, Svájc és Skócia egyes részein is a Julianus újévet ünneplik.
Boldog újévet kívánunk a Julianus-naptár szerint ünneplőknek!

Ma ünneplik a pravoszláv újévet Szerbiában

A Julianus-naptár követői ma ünneplik a pravoszláv újévet.

Egész Szerbia területén ünneplik ma
a pravoszláv újévet.
Ma január 14-e, vasárnap van.
A Szerb Pravoszláv Egyház és a hívek számára
ma van a 2024-es év kezdete.
Több balkáni országban is szilveszteri bulikat szerveztek tegnap.
Tegnap január 13-a, szombat volt.
Balkáni ország például Szerbia, Montenegró,
Bosznia-Hercegovina,
Észak-Macedónia és Horvátország.
A világban még Oroszországban, Fehéroroszországban,
Örményországban, Moldovában, Georgiában,
Svájc és Skócia egyes részein is a Julianus-naptár szerinti
újévet ünneplik.
Boldog újévet kívánunk a Julianus-naptár szerint ünneplőknek!


15 ezer tölgyfaágat osztottak szét Újvidéken

Ingyenesen osztottak badnjakot, vagyis tölgyfaágat az ortodox hívőknek Újvidéken. Több mint 15 ezer badnjakot biztosítottak a lakosoknak.

Az ágakat, fákat olyan helyről vágták, ahol tervszerűen nevelték őket. Ez azért fontos, mert így az ortodox karácsonyt ünneplők nem kell, hogy illegálisan vágják ki más területekről a badnjakot.
Az akció a Fruška Gora Nemzeti Park és több község együttműködésének köszönhető.
A badnjakot Újvidék alpolgármestere és a park illetékesei osztották ki a polgároknak. Igor Crnobarac újvidéki alpolgármester mindenkinek boldog karácsonyt kívánt.

Ingyenesen osztottak ma badnjakot, vagyis tölgyfaágat az ortodox hívőknek Újvidéken.

Ma január 6-a, péntek van.
Az ortodox hívők ma ünneplik karácsony böjtjét.
Több mint 15 ezer badnjakot osztottak szét ma
az újvidéki lakosoknak.
Az ágakat, a fákat olyan helyről vágták ki,
ahol erre a célra nevelték őket.
Ez azért fontos, mert így az ortodox
karácsonyt ünneplők, nem kell,
hogy illegálisan vágják ki
más területekről a badnjakot.
Az illegális szó azt jelenti,
hogy törvénybe ütköző, vagyis olyan
cselekedet, amit a törvény nem engedélyez.
A badnjakot Újvidék alpolgármestere
és a Fruška Gora Nemzeti Park munkatársai
osztották ki az újvidéki lakosoknak.
Igor Crnobarac újvidéki alpolgármester
mindenkinek boldog karácsonyt kívánt.


Gyűjtést szervez a népkonyha-programban részt vevő gyerekek számára a Vöröskereszt szabadkai szervezete.

Mikuláscsomagokat adományoznának annak a 320 kiskorúnak, aki a helyi népkonyha-program felhasználója. Az adományokat a vöröskereszt épületében lehet leadni a Fazismus áldozatainak terén lévő székházban. Tartós élelmiszert, tisztálkodási szereket, ruházatot és játékokat is gyűjtenek.

Gyerekek számára szerveznek gyűjtést

Gyerekek számára szervez gyűjtést a Szabadkai Vöröskereszt.

A Vöröskereszt a népkonyha-programban
részt vevő gyerekek számára szervez gyűjtést.
A népkonyha-programban szegény sorsú gyerekek is részt vesznek.
Mikuláscsomagokat adományoznának
annak a 320 kiskorúnak, aki a szabadkai
népkonyha-program felhasználója.
Az adományokat a Vöröskereszt épületében lehet leadni.
A vöröskereszt fő épülete a Fazismus áldozatainak terén található.
Tartós élelmiszert, tisztálkodási szereket,
ruházatot és játékokat is gyűjtenek.


óráátállítás

Ez pedig azt jelenti, hogy március 25-ről 26-ra egy órával kevesebbet alhatunk majd, mert hajnali két óráról, háromra kell állítani a kismutatókat.

Az elkövetkező időszakban hosszabbak lesznek a nappalok, egyre korábban kel a nap és egyre később is megy le. Az átállás megterhelheti szervezetünket, így akik érzékenyek rá, már korábban megkezdhetik testük felkészítését az átállásra.
Az óraátállítás eltörlése egyébként folyamatosan napirenden van: az Európai Unió döntése szerint 2024-ben minden országnak véglegesen át kell állnia a választott téli vagy nyári időszámításra, ezután több óraátállítás már nem lesz. Talán ez lehet az egyik utolsó óraátállítás, amit át kell élnünk.

Egy hét múlva kezdődik a nyári időszámítás.

Ez azt jelenti, hogy március 25-ről 26-ra
1 órával kevesebbet alhatunk majd.
Március 25-e jövő szombat lesz.
Március 26-a jövő vasárnap lesz.
Március 25-ről 26-ra hajnali 2 óráról
3 órára kell majd átállítani az órán a kismutatókat.
A nyári időszámítás miatt az elkövetkező időszakban
hosszabbak lesznek a nappalok.
Egyre korábban kel majd a nap
és egyre később megy le.
Az óraátállítás megterheli az emberi szervezetet.
Akik erre érzékenyek, azok korábban megkezdhetik
testük felkészítését az óraátállításra.
Az óraátállítás eltörlése folyamatosan tervben van.
Az Európai Unió döntése szerint
2024-ben minden országnak végleg
át kell állnia a választott téli vagy nyári időszámításra.
Ez után több óraátállítás nem lesz.
Talán a mostani lesz az utolsó óraátállítás
amit át kell élnünk.


Légúti fertőzés miatt került kórházba Ferenc pápa

Légúti fertőzés miatt ápolják kórházban Ferenc pápát - közölte szerda este a Matteo Bruni, a Vatikán szóvivője. A katolikus egyházfőt néhány napig kórházban kell kezelni. A 86 éves pápát szerda délután szállították a római Gemelli egyetemi kórházba. Az elmúlt napokban légzési problémákkal küszködött, aztán a vizsgálatok kimutatták a fertőzést. Egyértelművé tették azt is, hogy nem koronavírusról van szó.
A Gemelli kórház volt az, ahol Ferenc pápa 2021 júliusában vastagbélműtéten esett át. Emellett egy ideje térdfájdalmakkal küzd, ezért sétapálcára támaszkodik vagy kerekesszékben ül. A Szentszék közlése szerint Ferenc pápa mélyen meghatódott a jókívánságoktól, valamint háláját fejezte ki az imádságokért. Decemberben egyébként elmondta, hogy előkészítette lemondólevelét arra az esetre, ha egészségügyi okok miatt többé nem lenne képes ellátni feladatait.

Kórházba került Ferenc pápa

Légúti fertőzés miatt kórházba került Ferenc pápa.

Kimutatták a fertőzést, és nem koronavírusról van szó.
A légúti fertőzés miatt nehezen lélegzett a pápa.
A katolikus egyházfőt ez miatt
néhány napig kórházban kell ápolni.
A 86 éves pápát szerda délután szállították
a római Gemelli egyetemi kórházba.
Szerda március 29-e, tegnap volt.
Róma Olaszország fővárosa.
A pápa egy ideje már térdfájdalmakkal küzd.
A fájdalmai miatt sétapálcára támaszkodik
vagy kerekesszékben ül a pápa.
Ferenc pápa mélyen meghatódott a jókívánságoktól,
és hálás az imádságokért.
Decemberben Ferenc pápa előkészítette lemondólevelét
arra az esetre, ha egészségügyi okok miatt
többé nem lenne képes elvégezni feladatait.


Mától lehet időpontot egyeztetni az elsős iratkozáshoz

Ma kezdődik az általános iskola első osztályába való beiratkozáshoz időpont-egyeztetés elektronikus úton.

A szerb állampolgárságú szülők vagy törvényes képviselők időpontot egyeztethetnek az eUprava kormányzati portálon gyermekük beiratkozására és vizsgáztatására abba az általános iskolába, amelyhez területileg tartoznak – jelentette be az Információs Technológiai Hivatal. A tesztelési időpontokra mától lehet jelentkezni, az április 1-től május 31-ig tartó időszakra. A vizsgához és a gyermek beíratásához a szülőknek semmilyen iratot nem kell benyújtani, mivel azokat az iskola hivatalból elektronikusan szerzi be.

Mától lehet időpontot kérni az elsős iratkozáshoz

Ma kezdődik az általános iskola első osztályába való beiratkozáshoz az időpont egyeztetés.

Ma március 20-a, hétfő van.
Az interneten keresztül történik az időpont egyeztetés
az első osztályba való beiratkozáshoz.
Az eUprava internetes oldalon történik
az időpont egyeztetés.
A szerb állampolgárságú szülők
vagy törvényes képviselők időpontot egyeztethetnek
gyermekük beiratkozására és vizsgáztatására
abba az általános iskolába, amelyhez területileg tartoznak.
A tesztelési időpontokra mától lehet jelentkezni,
A tesztelési időszak április 1-től május 31-ig tart majd.
A teszteléshez és a gyermek beíratásához
a szülőknek semmilyen iratot nem kell vinniük.
Azokat az iskola hivatalból elektronikusan szerzi be.


Hosszú sorok a határon

Többórás várakozás tapasztalható a szerb-magyar határátkelőhelyek többségén mindkét irányban, az évi szabadságok miatt. Az átutazók többsége Nyugat-Európában dolgozó vendégmunkás.

A Röszke-Horgos autópálya-határátkelőhelyen a Magyarországról kilépő oldalon másfél kilométer hosszan torlódtak fel a járművek, Szerbiába nagyjából ötórás várakozást követően lehet bejutni. Hasonló a helyzet a Röszke-Horgos közúti átkelőn is, valamint a Tompa-Kelebia átjárón. Az Ásotthalom-Királyhalom átkelőnél három-négy órás a veszteglés Szerbia felé, a Tiszasziget-Gyála átkelőn másfél-két óra. Bácsalmás felől Bajmok irányába és a Bácsszentgyörgy-Rastina határon nagyjából másfél órát kell várni Szerbia felé, és hasonló a torlódás a Hercegszántó-Béreg és a Rábé-Kübekháza átkelőkön.
Szerbiából Magyarországra az autópálya-határátkelőn öt órát, a Horgos-Röszke közúti átjárón, a Kelebia-Tompa és a Királyhalom-Ásotthalom határon másfél-két óra a várakozás Magyarország felé. A többi átkelőn 30-tól 60 perc a veszteglés. Emlékeztetőül: hétvégenként a Bajmok-Bácsalmás határ hosszabbított nyitvatartással 7-től 24, a Királyhalom-Ásotthalom átkelő pedig 7-től 22 óráig üzemel.

Hosszú sorok a határon

Többórás várakozásra lehet számítani a hétvégén a szerb-magyar határátkelőhelyeken.

A szerb-magyar határátkelőhelyek többségén
mindkét irányban hosszú sorok voltak
már ma a délelőtti órákban is.
Ma július 22-e, szombat van.
Az évi szabadságok miatt sokan utaznak,
ezért alakultak ki hosszú sorok a szerb-magyar határátkelőhelyeken.
Az átutazók többsége vendégmunkás.
A vendégmunkások szerbiai lakosok,
akik külföldön dolgoznak.
A vendégmunkások gyakran haza utaznak Szerbiába.
A Röszke-Horgos autópálya-határátkelőhelyen
a Magyarországról kilépő oldalon hosszú sorok alakultak ki.
Szerbiába 5 órás várakozás után lehet bejutni.
Hasonló a helyzet a Röszke-Horgos közúti átkelőn
és a Tompa-Kelebia átjárón is.
Az Ásotthalom-Királyhalom átkelőnél
3-4 órás várakozásra kell számítani Szerbia felé.
A Tiszasziget-Gyála átkelőn 2 órát is várakozni kell.
Bácsalmás felől Bajmok irányába
és a Bácsszentgyörgy-Rastina határon
1,5 órát kell várni Szerbia felé.
Hasonlóan hosszú sorok vannak
a Hercegszántó-Béreg és a Rábé-Kübekháza átkelőkön is.
Szerbiából Magyarországra az autópálya-határátkelőn 5 órát,
a Horgos-Röszke közúti átjárón,
a Kelebia-Tompa és a Királyhalom-Ásotthalom határon
2 óra a várakozás Magyarország felé.
A többi határátkelőn 30-tól 60 perc a várakozás.
Ne feledjék, hétvégenként a Bajmok-Bácsalmás határ
hosszabbított nyitvatartással
reggel 7 órától éjfélig működik.
A Királyhalom-Ásotthalom átkelő pedig
reggel 7 órától este 10 óráig fogadja az utazókat hétvégenként.


Karácsony napja van

December 25-tel véget ért a négyhetes adventi időszak. A karácsony húsvét után a legnagyobb keresztény ünnep. Ezen a napon világszerte ünnepi szentmisén vesznek részt a hívek, mely után összegyűlik a család, a rokonság, hogy elfogyasszák a karácsonyi ebédet vagy vacsorát.
A magyaroknál a családi együttlét általában 24-e estéje, szenteste, míg a nyugat-európai országokban többnyire 25-e. A kereszténységnek a húsvét mellett ez a második legnagyobb, legelterjedtebb ünnepe, egyben világszerte a szeretet, az öröm, a békesség, a család, az otthon ünnepe.
A karácsonyt, az Úr születését a nyugati kereszténység december 25-én, a Julián-naptárt használó keleti keresztény egyház január 7-én tartja.

Karácsony napja van

Ma december 25-e, hétfő van.
Ezen a napon a keresztény világ
Jézus Krisztus, a Megváltó születését ünnepli.
December 25-tel, vagyis a mai naptól
vége van a 4 hetes adventi időszaknak.
A karácsony húsvét után a legnagyobb keresztény ünnep.
Ezen a napon az egész világon
ünnepi szentmisén vesznek részt a hívek.
A szentmise után összegyűlik a család,
a rokonság, hogy elfogyasszák a karácsonyi ebédet vagy vacsorát.
A karácsony az egész világon a szeretet,
az öröm, a békesség, a család, az otthon ünnepe.
A karácsonyt, az Úr születését a nyugati kereszténység
december 25-én ünnepli.
A Julián-naptárt használó keleti keresztény egyház
január 7-én tartja a karácsonyt.


Hosszú sorok

Több órás várakozási idővel kell számolniuk azoknak a Magyarország felé utazóknak, akik a Királyhalom-Ásotthalom, a Kelebia-Tompa, valamint a Horgos-Röszke autópálya és közúti határátkelőt választják.

Már a reggeli órákban feltorlódtak az autók az átkelőkön. Magyarország irányából Szerbia felé nem kell fél óránál többet várakozni a határátlépésre. Ez alól kivétel a Horgos-Röszke autópálya és közúti határátkelő is, ahol meghaladja az egy órát a várakozási idő. Fontos információ, hogy a tömegre való tekintettel a hétvégén 24 órás munkaidővel dolgozik a Horgos-Röszke közúti átlépő. A határátkelőkön folyamatosan változik a helyzet, ezért indulás előtt az aktuális helyzetről a Szerbiai Autó-Motoros Szövetség internetes oldalán, a police.hu-n, a BorderWatcher mobilos alkalmazáson keresztül, valamint a közösségi oldalak határfigyelő csoportjaiban lehet naprakész információkhoz jutni.

Hosszú sorok a határátkelőkön

Több órát kell várniuk azoknak, akik Magyarország felé utaznak ma.

Ma augusztus 19-e, szombat van.
Több órát kell várakozniuk azoknak,
akik a Királyhalom-Ásotthalom,
a Kelebia-Tompa,
valamint a Horgos-Röszke autópálya
és közúti határátkelőt választják.
Már reggel több órát kellett várakozniuk az utasoknak
ezeken a határátkelőhelyeken.
Magyarország irányából Szerbia felé nem kell
30 percnél többet várakozni a határátlépésre.
A Horgos-Röszke autópálya és közúti határátkelőnél azonban
Magyarország irányából Szerbia felé is
1 órát kell várakozni.
Fontos információ, hogy a tömeg miatt
a hétvégén 24 órás munkaidővel dolgozik
a Horgos-Röszke közúti átlépő.
A határátkelőkön folyamatosan változik a helyzet.
Ezért indulás előtt érdemes felkeresni
a Szerbiai Autó-Motoros Szövetség internetes oldalát,
a police.hu internetes oldalát,
a BorderWatcher mobilos alkalmazást.
Ezeken az internetes oldalakon
friss információkat tudunk szerezni a határhelyzetről.


Az utasoknak joguk van kártérítésre, ha sérülést szenvednek, még az elszenvedett ijedtség miatt is

A tömegközlekedésben résztvevő utasok biztosítva vannak.

Ha baleset történik vagy a sofőr hirtelen lefékez, és valaki megsérül, kártérítésre van joga - mondta Damir Okanović, a Közlekedésbiztonsági Bizottság illetékese a Szerbiai RTV-nek. Hangsúlyozta, hogy a Kötelező biztosításról és közlekedésről szóló törvény szerint a tömegközlekedési eszközök minden utasát biztosítani kell, akár busszal, vonattal, repülővel vagy hajóval utazik. Az utasoknak joguk van a kárpótlásra akár könnyebb, akár súlyosabb sérülést szenvednek. Kártérítés jár a személyes tárgyakban keletkezett kár és az elszenvedett ijedtség miatt is.
A biztosítás arra az esetre is vonatkozik, ha az utast felszállás vagy leszállás közben éri baleset. Halálos kimenetű baleset esetén a család jogosult a kártérítésre.

Kártérítés az utasoknak, ha sérülést szenvednek

Az utasoknak joguk van kártérítést kérniük, ha sérülést szenvednek.

Az utasoknak joguk van kártérítést kérniük akkor is,
ha megijednek a baleset miatt.
A tömegközlekedésben résztvevő utasok
kérhetik a kártérítést sérülés vagy ijedtség miatt.
A kártérítés baleset miatt létrejött kár jóvátétele, kifizetése.
Ha baleset történik vagy a sofőr hirtelen lefékez,
és valaki megsérül, kártérítésre van joga.
A kötelező biztosításról és közlekedésről szóló törvény szerint
a tömegközlekedési eszközök minden utasát biztosítani kell.
Tömegközlekedési eszköz például a busz,
a vonat, a repülő, a hajó.
Az utasoknak joguk van a kártérítésre akár könnyebb,
akár súlyosabb sérülést szenvednek.
A biztosítás arra az esetre is vonatkozik,
ha az utast felszállás vagy leszállás közben éri baleset.
Halálos baleset esetén a családnak van joga a kártérítésre.


Segít a tartomány a viharkárt szenvedett templomok felújításában

101,7 millió dinárt különít el a tartományi kormány a júliusi viharokban megsérült vallási épületek felújítására.

Pénzt biztosítanak egyebek mellett a Szabadkai, a Nagybecskereki és a Szerémségi egyházmegyének. A Szerb Ortodox Egyházmegye érintett templomai Bácskában, Bánátban, Szerémségben és Šabacon találhatók, amelyekre pénzt szán a tartomány. Emellett a Zsidó Hitközséget, a görögkatolikus egyházat és a református keresztyén egyházat is támogatják. A tartományi kormány emellett 20,8 millió dinárt szán a rossz állapotban lévő karlócai Szentháromság római katolikus templom felújítási munkálatainak befejezésére.

Támogatás a viharkárt szenvedett temlomoknak

Támogatást kapnak a júliusi viharokban megsérült templomok.

A támogatást a megsérült templomok felújítására kapják.
A támogatást megkapják azok a viharkárt szenvedett templomok,
amelyek Szabadka, Nagybecskerek
és Szerémség területén helyezkednek el.
A Szerb Ortodox Egyházmegye viharkárt szenvedett
templomai is megkapják a támogatást.
Bácskában, Bánátban, Szerémségben és Šabacon található
Szerb Ortodox templomok kapják meg a támogatást.
A Zsidó Hitközséget, a görögkatolikus egyházat
és a református keresztyén egyházat is támogatják.
A tartományi kormány adja a támogatást
a júliusi viharkárban megsérült templomok számára.
A tartományi kormány a Vajdaságban történő ügyekről dönt.
A tartományi kormány a rossz állapotban lévő
karlócai Szentháromság római katolikus templom
felújítási munkálatainak befejezését is támogatja.


Luca napja van

Ezen a napon Szent Lúciára emlékezünk, aki Krisztusnak szentelte életét, majd mártírhalált halt hitéért.

December 13-hoz számos népszokás fűződik. Luca-napon régen tilos volt fonni, sütni, mosni. Nem volt ajánlatos kölcsönadni sem, mert az elkért dolgok boszorkányok kezére kerülhettek. Luca napján búzaszemeket kell csíráztatni, amelyek karácsony tájára zöldültek ki. A Luca-búza keltetéssel a következő év termését próbálták megjósolni. A legismertebb szokás a Lucaszék készítése. A szék 13 napig készül úgy, hogy minden nap csupán egy-egy műveletet lehet rajta elvégezni, innen ered az a népi mondás is, hogy „Lassan készül, mint a Luca széke”. Aki felállt a Luca-székre megláthatta a boszorkányokat.

Luca napja van

Ezen a napon Szent Lúciára emlékezünk.
Szent Lúcia Krisztusnak szentelte életét.
December 13-hoz nagyon sok népszokás kapcsolódik.
Luca napján régen tilos volt fonni, sütni és mosni.
Régen nem volt ajánlott kölcsön adni
Luca napján, mert az elkért dolgok
boszorkányok kezébe juthatnak.
Luca napján búzaszemeket kell csíráztatni,
amelyek karácsonyra kizöldülnek.
A legismertebb szokás a Lucaszék készítése.
A szék 13 napig készül.
A Luca széket szépen lassan kellett elkészíteni.
A legenda szerint aki felállt a Lucaszékre
megláthatta a boszorkányokat.


Az eUprava a jövőben figyelmezteti, ha személyi okmányai lejárnak

Új szolgáltatással bővült a szerbiai eUprava portál .

A közigazgatási portálon fiókkal rendelkező szerb állampolgárok mától értesítést, emlékeztetőt kapnak arról, ha személyes dokumentumaiknak közeleg a lejárati ideje. Az állampolgárok SMS-ben, e-mailben vagy Viberen kapnak értesítést, ha hamarosan lejár a személyi igazolványok, útlevelek, jogosítványok és forgalmi engedélyek megújításának törvényi határideje. A szolgáltatás célja, hogy emlékeztesse az állampolgárokat arra, hogy eljött az ideje a személyi okmányok megújításának.

Az eUprava figyelmeztetni fogja, ha személyi okmányai lejárnak

Hamarosan az eUprava figyelmezteti majd, ha személyi okmányai lejárnak.

Személyi okmány például a személyi igazolvány,
a jogosítvány, az útlevél.
Az eUprava 1 olyan szerbiai internetes oldal,
ahol hivatalos ügyeket lehet intézni.
Az eUpravat le lehet tölteni az internetről.
Azok a szerb állampolgárok, akiknek van eUprava oldaluk
értesítést kapnak arról, ha személyes dokumentumaiknak
közeleg a lejárati ideje.
Tegnap kezdődött az értesítések küldése.
Tegnap december 13-a, szerda volt.
Az állampolgárok SMS-ben, e-mailben
vagy Viberen kapnak értesítést,
ha hamarosan lejár a személyi igazolványuk, útlevelük,
jogosítványuk és forgalmi engedélyük.
Az értesítések célja, hogy emlékeztesse az állampolgárokat arra,
hogy eljött az ideje a személyi okmányok megújításának.


Önkéntes véradási akció Martonoson

A martonosi helyi közösség épületében szerveztek szerda délelőtt önkéntes véradási akciót.

Újhelyi Marianna 15. alkalommal adott vért.
„Tudunk segíteni másoknak, akiknek szüksége van rá, és szerintem ez egy nagyon jó dolog.”
A Vöröskereszt munkatársai a napokban járják körbe Magyarkanizsa község általános iskoláit, ahol az elsősökkel találkoznak.
Hodik Erzsébet, elnök, Vöröskereszt, Magyarkanizsa: „Az elsősöket köszöntjük, és nagyon szeretnénk, ha később ők is a tagjaink lennének. Ez fontos, hogy megismerjék a Vöröskeresztet, hogy mi a Vöröskereszt, mivel foglalkozik, és ők később itt megtalálhatják a helyüket, reméljük, hogy ők is aktív tagjaink lesznek.”
A Vöröskereszt hetén Magyarkanizsa községben ruhaosztással is készülnek a szervezők.

Önkéntes véradási akciót szerveztek Martonoson

A Nemzetközi Vöröskereszt hetén tegnap önkéntes véradási akciót szerveztek Martonoson.

Tegnap május 10-e, szerda volt.
A martonosi helyi közösség épületében
szervezték meg szerda délelőtt az önkéntes véradási akciót.
Volt olyan véradó, aki már 15. alkalommal adott vért.
A véradás nagyon fontos.
Véradással akár 3 másik ember életét menthetjük meg.
A Vöröskereszt munkatársai
a napokban járják körbe Magyarkanizsa község általános iskoláit,
ahol az elsősökkel találkoznak.
Az elsős diákokat köszöntik a Vöröskereszt tagjai,
akik nagyon szeretnék, ha később az elsősök is
a Vöröskereszt tagjai lennének.
Fontos, hogy a legkisebbek is megismerjék
a Vöröskeresztet, a Vöröskereszt munkáját,
hogy később ők is aktív tagjai lehessenek a szervezetnek.

A Vöröskereszt hetén Magyarkanizsa községben
ruhaosztással is készülnek a szervezők.


A mozgás- és értelmi sérült fiatal lány édesanyja sérvműtéte óta nem igazán tud kimozdulni otthonról, hiszen a falu dimbes-dombos utcáin önerőből nem tudja hajtani a kerekesszéket, édesanyja pedig egészségügyi állapota miatt nem tolhatja.

Bagi Dorina újév óta főként csak az udvarukban tud levegőzni, ott is csak behatárolt területen, a kapuig. A 21 éves lány igyekszik az önálló mozgásra, a házban járókerettel közlekedik. Édesanyjának szilveszterkor sérvműtéte volt, azóta nem tudja emelni és meredekebb úton tolni lányát.
Bagi Kósa Mária: "Tíz nap után kiszedték a cérnát, pihengettem, mindenki, aki csak tudott, segített. Itt ez a január, február bent vagyunk tél, de jön a tavasz, jó idő, kimenni. De hogy tovább? Ez a Moravica akár merre megyünk a dombok és pont ott olyan izmokat kéne használnom, amiket nekem nem szabad a műtét után."
A kedves, vidám fiatal lány stábunknak elárulta, a helyi piac hiányzik neki leginkább, mivel szeret emberek között lenni. Ahhoz, hogy zavartalanul közlekedhessen, egy nagy teljesítményű, motoros kerekesszékre lenne szüksége, aminek az ára mintegy kétezer euró. Ezt önerőből nem tudják megvásárolni.
"Őt hetente kétszer elviszik a Bethesdába, ahova nagyon szeret járni, de a többi öt napon, hogy állandóan bent legyünk és az udvarban legyünk, az nem megoldás. Ő is szeretne kimozdulni, központba, piacra nagyon szeret menni, játszótérre, sétálni egyet."
A bácskossuthfalviak összefogtak és gyűjtést szerveznek Dorina számára.
Mindazok, akik szeretnének segíteni, az OTP Bankban az édesanya, Bagi Kósa Mária nevére nyitott számlára tudnak kezelési költség nélkül utalni pénzt belföldről a 325-9300600390633-38 számlaszámra. A befizetés céljaként tüntessék fel, hogy donáció Dorina részére. Belföldi pénzintézmény esetében más, nem az OTP Bankban történő utalás vagy postai befizetés esetén utalási költséget számítanak fel.
Külföldről eurót az RS35 325934170196064083 számlára tudnak befizetni, ez egyben az IBAN nemzetközi számlaszám is, az OTPVRS22-es swift code feltüntetésével, a Jorgovanska ulica 21, Stara Moravica cím megadásával.

Motoros kerekesszékre gyűjt Bagi Dorina

Motoros kerekesszékre gyűjt a bácskossuthfalvi Bagi Dorina és édesanyja.

Bácskossuthfalva 1 falu Vajdaságban.
Bagi Dorina mozgásban akadályozott
és értelmileg akadályozott fiatal lány.
Bagi Dorina nehezen tud járni,
ezért kerekesszéket kell használnia.
Dorina édesanyjának sérvműtétje volt.
Az édesanya egészségi állapota miatt
nem tudja tolni a lányát, Dorinát.
Segítség nélkül Dorina nem tud közlekedni a faluban.
Dorina elmondta, hogy legjobban a piac hiányzik neki.
Dorina a piacon találkozik emberekkel,
ismerősökkel, és ez jól esik neki.
Dorinának motoros kerekesszékre van szüksége ahhoz,
hogy segítség nélkül tudjon közlekedni.
A motoros kerekesszék nagyon drága.
A motoros kerekesszék 2 ezer euróba kerül.
Dorina és édesanyja nem tudja kifizetni
ezt a drága kerekesszéket.
A bácskossuthfalvi lakosok összefogtak
és gyűjtést szerveznek Dorina számára.
Akik szeretnének pénzt küldeni
a kerekesszék megvásárlásához,
azok a következő bankban tehetik:
az OTP Bankban az édesanya, Bagi Kósa Mária nevére nyitott
számlára tudnak kezelési költség nélkül utalni pénzt belföldről a
325-9300600390633-38 számlaszámra.
A befizetés céljaként tüntessék fel, hogy donáció Dorina részére.
Belföldi pénzintézmény esetében más, nem az OTP Bankban történő
utalás vagy postai befizetés esetén utalási költséget számítanak fel.

Külföldről eurót az RS35 325934170196064083 számlára tudnak befizetni.
Ez egyben az IBAN nemzetközi számlaszám is,
az OTPVRS22-es swift code feltüntetésével,
a Jorgovanska ulica 21, Stara Moravica cím megadásával.


Megkezdődött a Szülőföldön magyarul támogatások kifizetése

A CMH-irodák márciusban küldik ki az értesítőket. Bármelyik OTP bankfiókban hozzá lehet férni a támogatáshoz.

Azok a külhoni óvodások, általános és középiskolások, illetve felsőoktatásban részt vevő hallgatók pályázhattak a Szülőföldön magyarul támogatásra, akik szülőföldjükön magyarul vagy részben magyar nyelven folytatják tanulmányaikat. A CMH-irodák márciusban keddenként és péntekenként küldik ki az értesítőket. A legutóbbi pályázat során mintegy 18200 pályázat részesült pozitív elbírálásban.
Bús Ottó, a CMH-irodák koordinátora a Szabadkai Magyar Rádió reggeli műsorában elmondta, akik először pályáztak a Szülőföldön magyarul támogatásra, azoknak június 30-ig személyesen el kell menniük az OTP Bank valamelyik fiókintézetébe, hogy a célszámlát, amelyre a pénzt utalják megnyissa a bank. Amennyiben ezt nem teszik meg, akkor sajnos június 30-a után az OTP vissza fogja utalni a támogatás összegét. Akik már a korábbi években is kaptak, nekik ez a célszámlájuk megvan, a pénzt azt átutalják és ők szabadon gazdálkodnak vele, felvehetik, de akár a számlán is hagyhatják – tette hozzá Bús Ottó.

Megkezdődött a Szülőföldön magyarul nevű támogatások kifizetése.

A CMH-irodák márciusban keddenként
és péntekenként küldik ki
az értesítő leveleket a támogatottaknak.
Az értesítők kiküldése után kezdődik
a pénz utalása az OTP Bankban
az erre a célra nyitott számlákra.
Azok a külhoni óvodások, általános és középiskolások
vagy felsőoktatásban részt vevő hallgatók pályázhattak
a Szülőföldön magyarul támogatásra,
akik szülőföldjükön magyarul
vagy részben magyar nyelven végzik tanulmányaikat.
A korábbi pályázat alkalmával
18200 jelentkező kapta meg a támogatást.
Akik először pályáztak a Szülőföldön magyarul támogatásra,
azoknak június 30-ig személyesen el kell menniük
az OTP Bank valamelyik fiókintézetébe.
Ott a bank megnyitja azt a számlát,
amelyre majd küldik a pénzt.
Ha ezt nem teszik meg, akkor sajnos június 30-a után
az OTP vissza fogja utalni a támogatás összegét.
Akik már a korábbi években is kapták
a Szülőföldön magyarul támogatást,
nekik ez a számlájuk megvan.
Erre a számlára kapják majd meg a pénzt.
A támogatottak szabadon gazdálkodhatnak a pénzzel,
felvehetik, de akár a számlán is hagyhatják.


Új magyar nyelvű szak a szabadkai gimnáziumban

Informatikai szak nyílik szeptembertől a szabadkai Svetozar Marković Gimnáziumban.

Azok a magyar ajkú nyolcadikosok, akik érdeklődnek az IT világa iránt már az informatikai szakra is iratkozhatnak a nagy múltú és széles körben elismert szabadkai oktatási intézményben.
A szabadkai Svetozar Marković Gimnázium igen hosszú múltra tekint vissza, a 18. század második felétől folyik oktatás az épületben. Jelenleg évfolyamonként 10 osztályban mintegy 860 diák tanul szerb, horvát és magyar nyelven.
A tanórák mellett különböző szakkörökön is részt vehetnek a diákok - zenekarban, kórusban és drámacsoportban is fejleszthetik tehetségüket, emellett pedig nyelvi és újságírói szakkörök is várják őket. Emelt szintű órákon pedig különböző tantárgyakból versenyekre is felkészítik őket a tanárok.
Dudás Árpád az első osztályt fejezi idén, ugyan természettudományi szakon tanul, több történelem versenyre is jelentkezett, ahol szép eredményeket ért el.
Idén a gimnáziumban három szak nyílik magyar nyelven: természettudományi, társadalmi-nyelvi és informatikai szakra is iratkozhatnak a jelenlegi nyolcadikosok. A hagyományos gimnáziumi osztályokban 30-30, míg az új informatikai osztályban 20 diák kezdheti meg tanulmányait ősszel.
Az informatika szak már 5 éve működik szerb nyelven, idén szeptemberben először magyar nyelvű osztály is indul. A többi szakkal ellentétben, egy külön felvételi vizsgát is tenniük kell azoknak, akik ide szeretnénk jelentkezni.
Az iskola folyamatosan fejleszti tantermeit, nemrégiben a padlástéren alakítottak ki egy új informatikatermet, ahol minőségi oktatásban lehet részük az új generációknak.
A gimnázium közel 130 éves épülete több helyen is felújításra szorul. A tetőszerkezet és a falak javítása is esedékes a következő időszakban, amelyre az intézmény vezetősége pályázati lehetőségek útján keresi a forrásokat.

Szeptembertől új magyar nyelvű szak nyílik a szabadkai Svetozar Marković Gimnáziumban.

Ez a szak informatikai szak lesz.
Azokat a magyar nyelvű végzős nyolcadikos tanulókat
várják a gimnáziumba, akik érdekeltek az informatika iránt.
A szabadkai Svetozar Marković Gimnázium
nagyon elismert és régóta működő oktatási intézmény.
Oktatás tanítást jelent.
Jelenleg évfolyamonként 10 osztályban
860 diák tanul szerb, horvát és magyar nyelven.
A gimnáziumban a tanórák mellett
különböző szakkörökön is részt vehetnek a diákok.
Ilyen szakkör például a zenekar, a kórus,
a drámacsoport, a nyelvi és újságírói szakkör.
A tanárok felkészítik a diákokat
különböző versenyekre is.
Idén a gimnáziumban 3 szak nyílik magyar nyelven.
Ez a 3 szak a természettudományi,
a társadalmi-nyelvi és informatikai szak.
A természettudományi szakra 30 diákot,
a társadalmi-nyelvi szakra is 30 diákot,
az új informatikai osztályba pedig 20 diákot vesznek fel.
A gimnáziumban az informatika szak
már 5 éve működik szerb nyelven.
Idén szeptemberben először magyar nyelvű osztály is indul.
Az informatikai szakra 1 külön felvételi vizsgát is
tenniük kell azoknak, akik ide szeretnének jelentkezni.
Az iskola folyamatosan fejleszti tantermeit.
Nemrég a padlástéren alakítottak ki 1 új informatikatermet.
A gimnázium már 130 éve működik,
ezért fontos felújítani több tantermet, a tetőt és a falakat is.
Ezeknek a felújítása is tervben van a gimnáziumnak.


Palics: Továbbra is balesetveszélyes a még épülő vasútvonalon átkelni

A kihelyezett felszólító táblák ellenére a palicsi lakosok gyakran átjárnak a még épülő, új vasútvonalon, ami rendkívül balesetveszélyes.

Palics Helyi Közössége a szerkesztőségünknek eljuttatott közleményben arra kéri a polgárokat, hogy saját biztonságuk érdekében a vasúton történő átkelésre továbbra is a Horgosi úton lévő gyalogátjárót, valamint a Lopudi utcánál meglévő közúti átjárót használják.
Dobó Márta, a palicsi helyi közösség elnöke emlékezteti a település lakosait, hogy a Szabadka-Horgos közötti vasútvonal felújítási munkálatai során jelenleg is zajlik a majdani gyalogos-kerékpáros aluljáró kiépítése, ezért tavaly október 29-e óta a továbbiakig tilos a gyalogos és kerékpáros átjárás a leendő vasút nyomvonalán.

Balesetveszélyes a még épülő vasútvonalon átkelni

Továbbra is balesetveszélyes átkelni a még épülő vasútvonalon, Palicson.

Az épülő vasútvonal mellett
balesetveszélyre figyelmeztető táblák vannak kihelyezve.
A palicsi lakosok még így is gyakran
átjárnak a még épülő, új vasútvonalon.
Ez nagyon veszélyes.
Palics Helyi Közössége arra kéri a palicsi lakosokat,
hogy a vasúton történő átkelésre
továbbra is a Horgosi úton lévő gyalogátjárót
vagy a Lopudi utcánál lévő közúti átjárót használják.
Ezen a 2 átjárón biztonságban tudnak közlekedni
a palicsi lakosok.
A Szabadka-Horgos közötti vasútvonalat újítják fel.
A vasútvonal felújítása mellett
gyalogos-kerékpáros aluljáró kiépítése is
zajlik Palicson.
Ez miatt tavaly október 29-e óta
tilos a gyalogos és kerékpáros átjárás
az épülő vasútvonalon.
Tavaly 2021 volt.


Heti egy PCR-teszt vár a beoltatlan diákokra

Hetente kell koronavírus-tesztet csináltatnia az oltatlan diákoknak - mondta Tanja Jovanović.

A válságstáb tagja szerint fontos lenne, hogy a 12 éven felüli diákok felvegyék a koronavírus elleni védőoltást, annak érdekében, hogy a tanítás a tantermekben kezdődhessen meg. Hozzátette, azoknak a diákoknak, akik nem veszik fel a vakcinát, heti szinten koronavírus tesztet kell majd csináltatniuk. Jovanović egyébként támogatja dr. Predrag Kon epidemiológus korábbi javaslatát is, miszerint szét kellene választani az oltott és oltatlan diákokat egymástól.

Heti 1 PCR-teszt várhat a beoltatlan diákokra

Szeptembertől heti 1 koronavírus-tesztet kellene csináltatniuk a nem beoltott diákoknak.

Ezt Tanja Jovanović, a szerbiai válságstáb tagja mondta.
A válságstáb tagja szerint, nagyon fontos,
hogy a 12 éven felüli diákok is felvegyék
a koronavírus elleni védőoltást.
Ha a felnőttek és a fiatalok is felveszik
a koronavírus elleni vakcinát, akkor a tanítás
a tantermekben kezdődhetne szeptemberben.
Azoknak a 12 éven felüli diákoknak, akik nem veszik fel
a vakcinát, heti 1 koronavírus-tesztet
kellene csináltatniuk.
Ez csak egy javaslat.
Még nincs döntés.
Tanja Jovanović támogatja dr. Predrag Kon
járványügyi orvos korábbi tanácsát.
Dr. Predrag Kon azt tanácsolta,
hogy szét kell választani a beoltott és a nem beoltott
diákokat egymástól az iskolákban.